description: De 28-jierrige fuotballer komt oer fan AZ út Alkmaar, dat him ferline seizoen al útliende oan Willem II yn Tilburg.

title: Middenfjilder Ben Rienstra nei SC Hearrenfean

maintext:
Ben Rienstra sette syn fuotbalkarriêre yn 2010 útein by Heracles Almelo. By dy klup spile hy yn totaal fjouwer seizoenen om dêrnei de oerstap nei PEC Zwolle te meitsjen. Nei ien seizoen by PEC tekene hy in kontrakt foar fiif jier by AZ. Yn totaal spile hy 50 wedstriden foar de ploech út Alkmaar, mar de lêste seizoenen kaam hy net mear foar yn de plannen fan trainer John van de Brom.
Oare spilers
Mei de komst fan Rienstra hâldt SC Hearrenfean rekken mei in eventueel fuortgean fan Morten Thorsby en Yuki Kobayashi. Foar beide middenfjilders is ynteresse en Hearrenfean hat al oanjûn dat beiden by in goed bod fuort meie. Boppedat is Stijn Schaars noch altyd blessearre. Ek Pelle van Amersfoort mei fuort.


description: De Drachtster hie yn beskonken tastân de kaaien fan syn freondinne ôfpakt. De buorman woe se weromhelje, mar doe gie it mis.

title: Drachtster moat wurkstraf útfiere nei traap yn rêch buorman

maintext:
De fertochte woe se net weromjaan. Doe't de buorman him dêrnei omdraaide om fuort te rinnen, soe de fertochte him fan achter yn de ûnderrêch skopt hawwe. Ek hat de fertochte it slachtoffer tsjin de holle skopt en slein, doe't dy op de grûn lei.
De man is faker feroardiele foar it brûken fan geweld. Hy moat no 40 oeren oan it wurk foar de steat.

fasttext_language: fy


description: It wie de earste wedstriid ea foar de Nederlânske froulju op in WK. Fenna Kalma út Haskerhoarne makke in goal en joech in assist.

title: Goal en assist Kalma by winst Oranje ûnder 20 op WK

maintext:
Flak foar it healoere iepene Kalma de skoare. In skot fan Pelova waard smoard, mar dêrnei wie Kalma der tige rap by om de 1-0 binnen te tikjen. It wie al de 21e goal fan Kalma foar Oranje ûnder de 19/20. Flak foar it skoft kaam de ferrassende gelykmakker: Hannah Blake skeat knap raak.
Nettsjinsteande in drege twadde helte, wûn Nederlân dochs. Fia Pattiwael en Dijkstra kaam de bal by Kalma. Dy lei de bal werom op Eva van Deursen, dy't de 2-1 yn de fiere hoeke skeat.


description: Op de Iselmar by De Lemmer pakten skipper Geale Tadema en syn bemanningsleden sneontemiddei de dei-oerwinning.

title: Skûtsje It Doarp Eastermar wint yn styl kampioenskip IFKS

maintext:
Einklassemint
Yn it einklassemint einige it skûtsje Wylde Wytse fan skipper Sikke Heerschop op it twadde plak. It tredde plak wie, lykas yn de lêste wedstriid, foar Brundel mei Lytse Lies.


description: Yn Winsum waard weromsjoen op de skiednis fan it fierljeppen en foarútsjoen op de Fryske kampioenskippen, dy't in dei letter ôfwurke wurde.

title: PODCAST: It Fierljep Kafee sjocht foarút op FK yn Winsum

maintext:
Presintator Gerrit de Boer en sidekick Hindrik Murk Haanstra prate mei in tal fan ljeppers dy't yn 1968 aktyf wiene. Sy komme mei ferhalen oer de akkommodaasjes fan doe. Fierder komt de nije technyk fan de topljeppers yn harren jacht op it nasjonaal rekôr fan Jaco de Groot (22.21 meter) oan bar. Hannes Scherjon, Nard Brandsma en Thewis Hobma fertelle yn it Fierljep Kafee hoe't dy technyk yn mekoar sit.
Dêrneist is der yn it kafee omtinken foar 2005, it alderearste jier dat it FK live op telefyzje te sjen wie. Ta beslút wurdt der fansels ek praat oer de kampioenskippen fan sneon en de ûntwikkeling fan it frouljusljeppen. Foar livemuzyk wurdt soarge troch The Lucky Daltons.


description: Mei it moaie waar fan de lêste tiid lizze ek de strannen fan de Waadeilannen alle dagen fol. Dat betsjut drokke dagen foar de lifeguards fan de KNRM.

title: Soad drokte foar lifeguards op it Amelân

maintext:
De strânwachten merke de ôfrûne tiid dat se foaral in soad EHBO-gefallen tsjinkomme. Dy moatte se allegear byhâlde, omt de gemeente Amelân graach sjen wol wat der alle dagen bart op it strân. Dochs dogge se leaver net tefolle, want sa seit lifeguard Judith van Driel: "Als ik niet veel te doen heb gehad, hebben mensen een leuke dag op het strand gehad zonder problemen."
It strân as eftertún
Der binne fjouwer hokjes mei strânwachten op it Amelân. Yn alle hokjes binne der trije lifeguards oan it wurk. Ien fan harren rint bygelyks hieltyd by de wetterline om dêr de boel yn de gaten te hâlden. In oar docht dat fan it hok út mei in fierrekiker. Neist it wurkjen wenje de lifeguards ek yn harren hok. Der is in lytse romte mei steapelbêden, en in lyts keukentsje. Of, sa't lifeguard Joost Loeve laket: "Dat maakt dit werk onder andere zo mooi. Het strand is onze achtertuin."


description: Der wiene protesten troch Ljouwert, De Lemmer, de Heale Moanne en It Hearrenfean yntsjinne fanwege de wyn dy't der by de wedstriid net wie.

title: SKS-bestjoer: "Silerij by De Feanhoop telt mei foar klassemint"

maintext:
Fjouwer skippers hienen protest yntsjinne tsjin de wedstriidlieding. Dat wienen de skippers fan Ljouwert, De Lemmer, de Heale Moanne en It Hearrenfean. Sy fine dat der mei de omstannichheden fan moandei net syld wurde moatten hie. "We ha wol in healoere stillein", sei skipper Albert Visser fan De Lemmer. "We moasten bome om troch de wyn te kommen. Ik fûn it gjin wedstriid."
Earnewâld waard yn De Feanhoop earste, krekt as ferline jier. Doe bepaalde it bestjoer fan de SKS in dei letter dat de útslach fan De Feanhoop net meitelde foar it klassemint. Dat oerkomt se no dus net wer.


description: Der binne dit jier folle mear ealjebijen as oare jierren. Dat komt troch it waarme foarjier. Ealjebijebestriders ha it smoardrok.

title: Ealjebijebestrider hat it sa drok dat er de fakânsje útstelle moat

maintext:
Foarich jier waard der ek in al pleach ferwachte. mar troch de rein is dat úteinlik bot tafallen. It liket der net op dat der de kommende tiid in protte rein komme sil.
"Ik ha al tsjin myn frou sein dat we in pear dagen letter op fakânsje moatte", sei Dijkstra. Ealjebijen binne 'wespen' yn it Nederlâns, mar minsken reitsje neffens Dijkstra noch wolris yn de war. "In protte minsken tinke dat dat bijen binne. Dus sis ik dan mar wespen."


description: It concours begûn foar it earst pas middeis. Hester Klompmaker en Henk Hammers wiene de grutte winners op it hynste-evenemint.

title: Lettere begjintiid Concours Hippique Bûtenpost pakt goed út

maintext:
Utslach túchhynders
By de túchhynders waarden trije NK's ferriden. Henk Hammers mei it hynder Joppe waard de winner fan de eareklasse, ek ferline jier kaam er dêr as earste út de bus. By de hackneys wie Els D'Archard van enschut mei it hynder Here I Am de fluchste en Harry van Middelaar mei Brandy wie de bêste by de ienspannen. Ek wie der noch in rubryk mei fjouwerspannen, dy skreau Feike Holtrop op syn namme.


description: Yn 2011 pakte skipper Auke de Groot foar it lêst in deipriis. Hearrenfean waard fjirde, en is no titelkandidaat.

title: Súdwesthoeke wint foar it earst yn jierren wer in SKS-wedstriid

maintext: De Súdwesthoeke hat it skûtsjesilen by De Lemmer wûn. Foar skipper Auke de Groot is it foar it earst sûnt 2011 dat er wer in deipriis pakt. Mei triennen yn de eagen. "It is dreech te beskriuwen hoe't dit fielt. It is geweldich." De bemanning gong yn polonêse oer it dek.


description: Gerry de Bruin fan Drachten makket de ramp mei de ynstoarte brêge yn Genua fan tichtby mei. Hy is dêr op it stuit op fakânsje.

title: "Wy binne der saterdei noch oerhinne riden"

maintext:
Yn de Italiaanske havenstêd Genua is in brêge fan de sneldyk A10 ynstoarten. Yn alle gefallen 22 minsken binne dêrby om it libben kaam. Acht minsken binne ferwûne rekke. Gerry de Bruin fan Drachten is op dit stuit yn de Italiaanske stêd op fakânsje. Hy hat by it plak besocht. "It is in ramp hjirre, ferskriklik".
De Bruin sjocht ferskate rêdingswurkers oan it wurk, mar it komt op him net hiel koördinearre oer. "It liket krekt as oft se net witte wat se dwaan moatte." De Italianen sels binne neffens De Bruin fernuvere, mar prate in soad. "Se binne drok oan it beljen en praten. Yn de stêd sels is it in drokte mei plysjes en helikopters."
"Sneon binne wy noch oer de brêge riden, dus dat jout wol in ekstra tintsje deroan. It wie striemin waar, in protte rein, mar gjin wyn. Der wurdt no sein dat it troch it waar komt, mar dat liket my sterk. It is hiel frjemd dat it sa ynienen ynstoarte kin."


description: De provinsje jout gjin fergunning foar it sterilisearjen of kastrearjen fan ferwyldere katten wêrnei't se weromset wurde yn de natoer.

title: Ferwyldere katten meie noch altyd ôfsketten wurde

maintext: Sûnt ferline jier meie provinsjes in beslút nimme oer it wol of net sterilisearjen of kastrearjen fan ferwyldere katten. Foarhinne waard dat lanlik fêstlein. Fryslân is net de iennige provinsje dy't der in jier oer dien hat om in beslút te nimmen oer it ferlienen fan in fergunning. Grinslân en Limburg moatte noch in beslút nimme oer ferwyldere katten. De oare provinsjes hawwe wol tastimming jûn foar it kastrearjen of sterilisearjen fan katten dy't sûnder baaske libje. Nei't se holpen binne, wurde de katten weromset yn de natoer.


description: It ûndersyk moat dúdlik meitsje hoe't it mei de wetterkwaliteit steld is.

title: Wetterskip docht ûndersyk nei fiskstân yn Fryske wetters

maintext: Wetterskip Fryslân begjint dizze wike mei in ûndersyk nei de fiskstân yn in grut part fan de Fryske wetters. It wetterskip sjocht nei oantallen, soarten, gewicht en kondysje fan de fisken, mar ek nei wetterkwaliteit, wetterplanten, de algen en lytsere wetterbisten.


description: Marije Hendriks en har heit Bert Hendriks fan De Himrik wiene fan 'e moarn de 150.000ste besikers fan de Escher-útstalling yn it Fries Museum.

title: 150.000ste besiker foar Escher-útstalling yn Fries Museum

maintext: Neffens Callens binne der nei fjouwer moannen Escher op Reis al likefolle besikers nei it museum kaam as yn de fjouwer moannen duorjende eksposysje Alma-Tadema: klassieke verleiding. De eksposysje iepene op 28 april en duorret noch twa moannen, oant 28 oktober. Besikers wurdearje de útstalling gemiddeld mei in 8,4. Fanwegen de drokte hat it museum de iepeningstiden ferromme.


description: Meiwurkers fan It Erfskip sammelje de klean yn it Vlasmuseum yn Ie.

title: Socht: âlde truien om 2018 nije Fryske Truien fan te meitsjen

maintext: Miskien hast hjoed foar it earst yn wiken wol wer ien oan: in trui, as fest. En ast dan ta de konkluzje kaam bist dat der in pear tusken dyn kolleksje sitte dy't eins net mear kinne....dan kinst se hjoed kwyt yn Ie, foar in bysûnder projekt. De klean wurde sammele yn it Vlasmuseum om der dêrnei in echte 'Fryske trui' fan te meitsjen.


description: It Europeesk Kampioenskip Wallball is yn Frjentsjer en de froulju binne Europeesk Kampioen wurden.

title: Twa kear sulver op EK Wallball

maintext: It Nederlânske team hat op it Europeesk Kampioenskip keatsen twa kear sulver helle op it ûnderdiel Wallball. It ûnderdiel koe freed net ôfmakke wurde.


description: De 156 bewenners fan it kompleks binne tydlik oerbrocht nei in oare lokaasje yn Drachten.

title: Bewenners âldereinkompleks Drachten evakuearre om gaslek

maintext: Fanwegen in gaslek yn in âldereinkompleks oan de Burefen yn Drachten binne 156 bewenners freedtemoarn evakuearre. Se binne oerbrocht nei in oare lokaasje, it wensoarchsintrum Rispinge. De bewenners moatte dêr bliuwe oant netbehearder Liander it gaslek reparearre hat.


description: In soad skea by trije ûngelokken yn it Fryske ferkear tiisdeitemoarn.

title: Soad skea by ûngelokken yn Fryslân

maintext: Der wiene trije ûngelokken yn it Fryske ferkear tiisdeitemoarn. Yn ferbân mei in swier ûngelok is de N381, de dyk fan Drachten rjochting de Drintske grins, folslein ôfsletten ter hichte fan Appelskea. Hjir is in frachtwein yn botsing kaam mei in auto. De bestjoerster fan de auto is mei slimme ferwûningen nei it sikehûs brocht.


description: Minsken wolle earst sjen wêr't se hinne geane, foardat se boeke, seit in ûndernimmer út Grinslân.

title: Firtuele waadrintocht moat toeristen entûsjast meitsje oer natoer

maintext:
As de film klear is, kinne minsken him mei in spesjale bril besjen, en dan fielt it krekt as oft se midden op it Waad steane. Neffens Marco Lackner fan Virtual Travel wolle toeristen hieltyd faker earst sjen wêr't se bedarje foar't se in reis boeke.
It is de bedoeling dat de firtuele waadrintocht de kommende jierren op beurzen ynset wurdt om mear toeristen nei it Noarden te lûken.


description: It skûtsje fan Grou, mei skipper Douwe Visser, hat sneontemiddei de sechsde SKS-wedstriid wûn. Trije skûtsjes hellen de einstreek net.

title: Skûtsje Grou pakt winst yn slitaazjeslach op wetter by Starum

maintext:
Slitaazjeslach
De race sette rûn 15.00 oere útein en soe in slitaazjeslach wurde. Sûnder it skûtsje fan Snits begûnen tretjin skûtsjes oan de race. Op it wetter by Starum gie Grou as earste om de tonne, krekt foar Langwar.
In skoftsje letter krige It Hearrenfean maleur. Fanwegen in stikken roer moasten sy de striid stake. Ek Ljouwert soe de einstreek net helje en heakke healwei de wedstriid ôf fanwegen in kromme wetterstaach.


description: Mei noch trije wedstriden te gean is it razend spannend yn de top fan it klassemint. Earnewâld, Grou en Hearrenfean sitte deun op mekoar.

title: LIVE: SKS besiket nije sleepstart by De Lemmer

maintext:
In sleepstart moat de skûtsjes dy't by Earnewâld in geunstige startposysje hienen temjitte kommen. Dy wedstriid is net troch gien. De skippers hiene lotte om de startfolchoarder te bepalen. Skûtsjes dy't by Earnewâld foaroan leinen, begongen in dei earder achteroan, by de wedstriid fan De Feanhoop.
Klassemintslieder Earnewâld begint hast hielendal achteroan, krekt as Grou, dy't yn it klassemint op it tredde plak stiet. Hearrenfean mei as fjirde starte.


description: De organisaasje hie graach sile wollen, mar de omstannichheden litte it net ta. It waait net hurd genôch.

title: Skûtsjesilen by Earnewâld giet net troch

maintext:
By De Feanhoop stie moandei ek net in soad wyn. Dêr hat de kommisje keazen om wol te silen. It is noch net dúdlik wat der no mei dy útslach dien wurdt. Earder hie skipper Gerhard Pietersma oanjûn dat it eins net earlik wêze soe, as de wedstriid by Earnewâld ôflaske wurdt.
Omdat der by De Feanhoop en Earnewâld lotte is, en omdat de skûtsjes yn beide plakken yn omkearde folchoarder starte, ha de skûtsjes dy't by De Feanhoop geunstich lotten in foardiel. It SKS-bestjoer hie oanjûn dat se dêr nei sjen soenen.


description: Gerhard Pietersma hie tongersdei protest yntsjinne. Dat waard ôfwiisd. De skipper gie yn heger berop, mar ek de sylried jout him gjin gelyk.

title: Sylried SKS wiist heger berop Pietersma en Earnewâld ôf

maintext: Pietersma wie yn heger berop gien omdat in earder protest ôfwiisd waard. Dit protest hie er tongersdei yntsjinne tsjin it skûtsje fan It Hearrenfean. It waard ôfwiisd, omdat dat net op basis fan it goede artikel yntsjinne wie, sei de sjuery. De sylried naam it beslút fan de sjuery oer.


description: OMROP-TIP: Buro de Vries live yn Himpens-Tearns.

maintext:
Tweintich jier lyn begûn de grutte metamorfoaze fan de súdkant fan Ljouwert: in nij bestimmingsplan foar de wyk Suderbuorren mei dêryn romte foar de bou fan 1750 nije wenningen, it oanplantsjen fan hûndert hektare bosk en it útgraven fan tal fan nije wetterpartijen, wêrûnder de Tearnzer Wielen. De gefolgen foar de doarpkes Himpens en Tearns wiene grut. Dochs is it eigen doarpskarakter dochs behâlden bleaun. Soe dat ek foar it mienskipsgefoel jilde?
Buro de Vries is dizze simmer yn tsien doarpen, ferspraat oer de provinsje op syk nei de 'iepen mienskip', it skaaimerk fan LF2018. Soe dat hjir ek te finen wêze, of soene de stedske gewoantes Himpens en Tearns ek al berikt hawwe? Yn Buro de Vries treffe we ûnder mear de doarpsâldsten fan beide doarpen. Beiden hawwe de grutte feroarings fan it begjin ôf meimakke en sy hifkje foar ús de konsekwinsjes.


description: It partoer fan Monfils kaam mei in steand nûmer yn de finale, Tuinenga fersloech Sybrandy.

title: Partoeren Monfils en Tuinenga yn de finale fan de Frouljus PC

maintext: It partoer fan Anne Monfils, Margriet Bakker en Harmke Siegersma nimt it yn de finale fan de frouljus PC op tsjin it partoer fan Ilse Tuinenga, Sjanet Wijnia en Manon Scheepstra. De Frouljus PC is de wichtichste keatspartij foar froulju yn Fryslân, en wurdt dit jier alwer foar de 42ste kear keatst yn Weidum.


description: De ferhierders fan it Gulf-tankstasjon binne net bliid mei in nije ûnbemanne pomp efkes fierderop. Se wolle dat de fergunning ynlutsen wurdt.

title: Argewaasje oer tankstasjon Goutum rint heech op

maintext:
Neffens de ferhierders Gjalt en Tjerk Binnema hat de gemeente Ljouwert in krúsjale flater makke by de fergunning foar de ûnbemanne Tango-pomp. Se fine dan ek dat de Ried fan Steat de omjouwingsfergunning ferneatigje moat. Der soe in fergunning wêze foar detailhannel en net foar in bedriuw. Neffens de gemeente Ljouwert is in brânstofferkeappunt lykwols in detailhannelbestimming.
De Ried fan Steat docht oer inkelde wiken útspraak.


description: Feardige trainers en in feilige sportomjouwing. Dêrmei hat sportklup F en F The Inner Way yn Snits in keurmerk krigen.

title: Sportklup F en F The Inner Way kriget keurmerk foar fjochtsport

maintext:
It keurmerk wurdt takend oan klups dy't oan strange easken foldogge op it mêd fan feilichheid en feardige trainers en dy't in pedagogysk sportklimaat belangryk fine. By de sportklup wurde ûnder oare lessen karate, boksen en kickboksen jûn. Se jouwe ek in kursus dy't de striidberens fan minsken fergruttet.
De klup is mominteel de iennichste yn Fryslân mei it keurmerk, eigener Frank Liew-On is grutsk op it keurmerk. ''Het bevestigt dat we op de goede weg zijn.'' Neffens it NIVM is it tawizen fan it keurmerk ek in sinjaal oan gemeenten om sjen te litten dat de klup in betroubere partner is. Mei it keurmerk wol it NIVM wat dwaan oan it minne imago fan de fjochtsport.


description: Kampearwinkelketen De Vrijbuiter is fallyt en it personiel is ûntslein, mar de winkels binne wol iepen. Der wurdt wurke oan in trochstart.

title: De Vrijbuiter fallyt, mar kampearwinkels binne wol iepen

maintext:
De kampearwinkelketen fan De Vrijbuiter, mei in grutte fêstiging yn it Drintske Roden, is fallyt ferklearre. Earder wie al útstel fan betelling oanfrege. Nettsjinsteande dat de meiwurkers ûntslach oansein is, bliuwe de winkels foarearst wol iepen en is it personiel oan it wurk. It ûntslach is benammen oanfrege om besteande leanôfspraken feilich te stellen.
Der wurdt neffens de kuratoaren wurke oan in trochstart; der hawwe harren al meardere oernamekandidaten melden. Neffens de kuratoaren komt it fallisemint troch in kombinaasje fan faktoaren. It bedriuw hie foar lange tiid finansjele ferplichtingen, groeiambysjes en drege merkomstannichheden wêrtroch't de ferkeap fan kampearguod ôfnaam.


description: Buro de Vries is snein twa oeren live op it doarpsplein fan Eanjum.

title: Omrop TIP Buro de Vries live yn Eanjum

maintext: Noardeast-Fryslân stiet bekend as krimpregio, mar Eanjum hâldt him dêryn op bysûndere wize steande. In nije ympuls kaam fan rekreaasjepark Esonstad by De Skâns (Eastmahorn). En mei stipe fan de NAM, dy't in boarlokaasje by it doarp hat, is Eanjum koartlyn bot opkreaze. In grut part fan it fertutearze, rommelige sintrum is sloopt om plak te meitsjen foar MFA De Dobbe. Yn it kompleks binne ek kantoaren fan de NAM ûnderbrocht. Dochs is net elk like wiis mei dizze gearwurking, want as der dalik skea is troch de gasboarringen, ha je dan noch wol de hannen frij om kritysk nei de NAM sjen?


description: It Reade Hynder yn Wommels wie tiisdeitejûn, omtsjoend ta it Freule Kafee. Ferslachjouwers Geert van Tuinen en Sjoerd de Jong setten alles op alles om de j

title: PODCAST: smoute keatsferhalen oan de foarjûn fan de 116ste Freule fan Wommels

maintext: It terras fan kafee it Reade Hynder yn Wommels waard tiisdeitejûn omtsjoend ta it Freule Kafee. Ferslachjouwers Geert van Tuinen en Sjoerd de Jong setten alles op alles om de jûn foar de jierlikse keatspartij de Freule op relakste wize ta te rieden. In jûne mei goeie petearen, sterke ferhalen en muzyk fan Vangrail. Under mear foarsitter Johan van Tuinen fan de Freulekommisje skode oan, fierder it winnende partoer fan de Freulepartij fan 2016: Tycho de Groot, Tom Gerard Cats en Herman Schuitmaker. En hoe is it om mei dyn broer en neef yn in partoer te keatsen? Jurrit en Remco Osinga fan Ingelum dogge in boekje iepen. Hearst it allegear hjirûnder, yn de útstjoering fan it Freule Kafee.


description: Skipper Ulbe Zwaga krige moandei in protest fan de umpire, dat waard tawiisd en dus krige hy 17 punten oan de broek. Dy bliuwe stean.

title: Sjuery hanthavenet straf Waaksdom nei weriepening

maintext:
Zwaga wie it dêr net mei iens. Yn heger berop tsjin in beslút kin net, mar in fersyk ta weriepening fan de saak wol. Dat die er en dus gie Zwaga tiisdei opnij nei de protestkeamer. De sjuery hat opnij nei de bylden sjoen, mar feroaret it beslút net.
Dêrom bliuwt Zwaga yn de middenmoat fan it klassemint fan de grutte A-klasse stean. Hy hat 28 punten nei trije wedstriden. Tiisdei hie Zwaga op it wetter wol in goede dei: by Sleat waard er twadde, efter de Drie Gebroeders fan klassemintslieder Arend Wisse de Boer.


description: Fan it Ljouwerter rk-begraafplak hat er al mear as 4.000 foto's makke.

title: Warkumer set alle grêfstiennen yn Fryslân op de foto

maintext:
"Ik hâld fan genealogy en begraafplakken binne in stik skiednis en kultuer," leit Maikel Galama út. Hy is begûn yn Blauhûs dêr't syn foarâlden en famylje weikomme. By Simmer 2000 wie er yn Heech, syn bertedoarp. "Doe die ik hiel Wymbritseradiel en dan wolle je fierder no?"
Eins hat er alle begraafplakken fan Fryslân al fotografearre, mar in part dêrfan is analooch, dus makke foar de tiid fan de digitale kamera. Hy wol it materiaal graach diele en dat it tagonklik komt foar oaren. Hy hat al kontakt mei Tresoar dy't ynteresse hat om de kolleksje te digitalisearjen en te keppeljen oan bygelyks berte-akten. Yn syn argyf sitte al 300.000 foto's.
Nuvere reaksjes
Soms krijt er wolris nuvere reaksjes fan besikers op it begraafplak. "Minsken binne lilk en freegje wat ik oan it dwaan bin, mar as ik it dan útlis, is it faak ek wer goed."
Hy hat ek alris minsken bliid makke mei syn foto's. "Ik hie ris ien op besite dy't it grêf fan syn pake op myn foto's seach, en dat grêf wie al romme. Dan is it wol tankber wurk. Ik doch it foar mysels, mar ek in bytsje foar oaren."


description: De twadde fertochte yn de saak-Van Seggeren, de mem fan de widdo fan Van Seggeren, bliuwt foarearst trije dagen langer fêst sitten.

title: Dútske fertochte yn saak-Van Seggeren bliuwt langer fêst

maintext: Har dochter sit al sûnt desimber fêst op fertinking fan belutsenheid by de dea fan har man. Moandei of tiisdei sil opnij bepaald wurde oft de frou noch langer fêstsitten bliuwt. Van Seggeren waard yn july 2017 dea fûn yn in greide by De Westereen.


description: In frou is tiisdeitemoarn nei it sikehûs brocht, nei't se ferwûne rekke wie by in kop-sturtbotsing yn Snits.

title: Frou ferwûne by kop-sturtbotsing yn Snits

maintext: De bestjoerster fan de foarste auto rekke ferwûne en is nei it sikehûs brocht. De hûn fan it slachtoffer, dy't by har yn de auto siet, gie ek mei yn de ambulânse. De plysje ûndersiket hoe't it ûngelok barre koe.


description: By Omrop Fryslân en op social media komme in protte reaksjes binnen fan minsken dy't harren soargen meitsje oer de sûnens fan ús waarman.

title: Protte besoarge reaksjes oer sûnens fan waarman Piet Paulusma

maintext:
It waarberjocht foar Omrop Fryslân telefyzje en by SBS wurdt foarearst dien troch syn dochter Martsje Paulusma. De redaksje fan Hart van Nederland reagearre woansdeitejûn skrokken op it berjocht dat Piet opnommen wie yn it sikehûs.
Neffens de redaksje is it yn goed 20 jier noch mar ien kear foarkommen dat Piet by it telefyzjewaarberjocht ferfongen wurde moast. Doe waard it waar ek presintearre troch Martsje. Op de radio wurdt it waarberjocht foar Omrop Fryslân foarearst dien troch syn fêste ferfanger Jan Jonkman.


description: De film giet yn premjêre op it Noordelijk Film Festival.

title: Filmmakker siket jild foar koarte film oer Fryske keunstner

maintext:
'De Muze' wurdt in koarte dokumintêre oer Alle Jong (29) dy't fan De Himrik komt. Foar de film fan sa'n tsien minuten is 5.000 euro nedich dy't Tieman fia crowdfunding binnen helje wol. Sponsors kinne as tsjinprestaasje op de ôftiteling of in print fan Jong krije.
De film wurdt draaid yn Harns oant heal septimber en sil yn novimber op it Noordelijk Film Festival yn premjêre gean. Earder makke Tieman in film oer Boer Dijkhuis dy't in priis wûn foar de bêste dokumintêre op it Noordelijk Film Festival ferline jier.


description: Parkearde auto's ûntnimme it sicht op de monuminten. Dat moat oars, seit de stichting Nationale Herdenking De Jouwer.

title: "Oarlochsmonuminten De Jouwer binne net sichtber genôch"

maintext: Stichting Nationale Herdenking De Jouwer wol dat de oarlochsmonuminten yn it doarp better respektearre wurde. Yn in brief op poaten oan it gemeentebestjoer ropt de stichting op om no wurk te meitsjen fan in parkear- en stallingsfebod njonken de monuminten.


title: Auto swier skansearre nei botsing op N381 by Wynjewâld

maintext:
Op de N381 by Wynjewâld is sneontejûn in auto fan de dyk rekke. De bestjoerder rekke troch ûnbekende oarsaak fan 'e dyk en botste tsjin de fangrail. Personiel fan de ambulânse hat de man ûndersocht, mar hy rekke net ferwûne by it iensidige ûngelok.
De plysje hat in part fan de dyk in skoft ôfsletten. In berger hat de swier skansearre auto fuortsleept.


description: De fertochten wenje yn Ljouwert. Se sizze lykwols dat de rollen omdraaid wiene en dat krekt ien fan harren mishannele is.

title: Dútske studinten krije wurkstraf nei mishanneljen Lemster

maintext:
Bekenden fan de plysje
Neffens de rjochter die út de ferwûningen fan it slachtoffer net bliken dat er tsjin de holle skopt wie. It slachtoffer is in bekende fan de plysje. Ek ien fan de fertochten hat faker mei de plysje yn kontakt west. Sa hat er ek yn Grins ûnder ynfloed immen mishannele.
De Dútser kriget in drugs- en alkoholferbod en hy moat him behannelje litte troch ferslavingssoarch. De man krige foar beide mishannelingen in wurkstraf fan 120 oeren, de oare fertochte moat 50 oeren oan it wurk.


description: De oanriding mei in auto barde yn it doarpke Baaiduinen. Dat barde nei alle gedachten by it oerstekken.

title: Fytser slim ferwûne by ûngelok op Skylge

maintext:
De fytser waard nei alle gedachten by it oerstekken oanriden troch in auto. Hoe't dat gebeure koe is noch net bekend.
Twa ambulânses hawwe earste help ferliend. De fytser is dêrnei nei in sikhûs oan de fêste wâl brocht.


description: "Na een training van tien kilometer werd ik misselijk van het idee dat ik over zeventien dagen dan nog 190 kilometer te gaan heb", skriuwt de swimmer.

title: Nij pak en âld spandoek foar Alvestêdeswimmer Van der Weijden

maintext:
Van der Weijden docht dat foar it goede doel, de opbringst fan de tocht giet nei ûndersyk nei de genêzing fan kanker. Van der Weijden waard sels yn 2001 troffen troch de sykte.
Op Twitter showt er ek it pak dat er by de swimtocht oan hawwe sil. Neist dat it geskikt makke is foar it swimmen fan in lange tocht yn bûtenwetter, stiet op ien fan de pipen fan it pak ek in Fryske flagge.


description: By de manlju én by de froulju pakte Nederlân, mei útslutend Fryske keatsers yn de seleksje, de titel. Valencia waard beide kearen twadde.

title: EK keatsen: Nederlân wint ynternasjonaal spul yn Frjentsjer

maintext:
EK keatsen
It Europeesk kampioenskip keatsen yn Frjentsjer duorret noch oant en mei sneon. Freed is de fariant wallball (muorrekeatsen) op it Sjûkelân en sneon is it llargues op de Foarstrjitte.
By de manlju bestiet de seleksje út Hans Wassenaar, Tjisse Steenstra, Kees van der Schoot, Pieter Jan Leijenaar, Enno Kingma, Jelte Pieter Dijkstra, Hendrik Kootstra, Laas Pieter van Straten, Dylan Drent en Bauke Triemstra.
De froulju dogge mei Marrit Zeinstra, Harmke Siegersma, Anne Monfils, Hiske Zeinstra en Hendrieke van der Schoot mei oan it EK.


title: Ynwenster Sumar (31) krijt selstraf ûnder betingst foar winkelstellerij

maintext: In 31-jierrige ynwenster fan Sumar hat in moanne sel ûnder betingst krigen foar winkelstellerij. Yn maart dit jier stiel se by de Media Markt yn Drachten; in moanne letter besocht se guod mei te nimmen út de Aldi yn Burgum.


description: Foar de twadde dei op rige meie de skûtsjes sile op it wetter by Ychtenbrêge.

title: LIVE: It IFKS Skûtsjesilen by Ychtenbrêge

maintext: It is tiid foar de twadde wedstriid by Ychtenbrêge fan de Grutte A yn it IFKS skûtsjesilen. Woansdei waard der ek al by it doarpke syld, doe wie it in ynhelwedstriid. Tongersdei is de wedstriid dy't al ynpland stie. Wa komt hjoed as earste oer de finish? Folgje it live!


description: De 26-jierrige atleet út Drachten sprong noch wol oer de oanfangshichte fan 2,19 meter, mar slagge der net yn oer 2,24 meter te gean.

title: Gjin poadiumplak foar Amels yn EK-finale heechspringen


description: Yn it Skûtsje Kafee sjogge we op de IFKS foarút en werom mei skippers, bemanningsleden, bestjoersleden en kampioenen.

title: Omrop TIP: it Skûtsje Kafee oer de IFKS

maintext: De jûns foar it Iepen Frysk Kampioenskip Skûtsjesilen (IFKS) sjogge we yn it Skûtsje Kafee foarút en werom mei skippers, bemanningsleden, bestjoersleden en kampioenen. It Skûtsje Kafee is freed 17 augustus fan 19.00 oant 20.00 oere te hearren by Omrop Fryslân op de radio.


description: Lanlik wienen krekt minder minsken mei drank op yn it ferkear, docht bliken út in twajierliks ûndersyk.

title: Noarderlingen faker mei drank op efter it stjoer betrape

maintext: Yn it noarden fan it lân binne it ôfrûne jier mear minsken mei drank op efter it stjoer stapt as de jierren dêrfoar. Lanlik is it krekt minder wurden. Dat docht bliken út in twajierliks ûndersyk nei alkohol yn it ferkear.


description: "Ik ha myn motor ferkocht. Dat wol sizze: hy stiet no by in dealer en at die 'm ferkeapet is it oer mei it aventoer. Foarearst."

title: Kollum: "Simmeropromming"

maintext:
Myn motorriderij begûn sa'n acht jier lyn, doe't in freon fan my op syn motor nei my ta kaam. Ik fûn dat sa machtich moai, dat ik tocht: dat wol ik ek. En nei in proefles op in motor wie ik der fan oertsjûge: dit is it hielendal. Wat in frijheid! En dan de power fan sa'n motor en dat je troch alle files hinne kronkelje kinne dat seach ik wol sitten.
Dus naam ik lessen. It ferkear hjir yn Amsterdam is pittich, en it kostet mij al wat mear tiid - en jild - as ik tocht hie, mar doe hie ik it dan dochs foarinoar: ik hy myn motorrydbewiis. Ik kocht der fuort 'n daliks ien, foar wer in bak jild. In moaie ranke, en wat wie ik der wiis mei. It wie in stik skroat mei ien en al maleur, mar ik ride der yn it earste jier dat ik 'm hie oeral mei nei ta. Ik hie der in hobby by.
Fan elkenien krige ik te hearen dat it net sa sûn is om motor te riden. Mei it heljen fan dyn motorrydbewiis ferkoartest dyn libbensferwachting mei fiif jier, sa giet it ferhaal. Foaral yn it foarjier moast ik it oanhearre; at myn motorkollega's en ik (we swaaie nei inoar) wer nei bûten komme, mei it begjin fan it motorseizoen. Wat de dokters yn oplieding om my hinne synysk neame: it donorseizoen.
Ja, it is ek wol wat gefaarlik, mar se jouwe die motorrydbewizen echt net samar mear út tsjintwurdich. Der is in wiere krystbeam fan regels om dat rydbewiis te krijen. Ik sil der net oer útweidzje, mar de kearn is dat se Bertus en Tinus fan ûnder de 21 net mear op de swiere Nortons of BSA's ha wolle. En dat is ek wol in goed idee. Ik wie - krekt - boppe die leeftiid doe't ik begong, dus ik mocht al op de swiere motorfytsen ride. En wat in fermogen ha die; se weachje minder as ien fiifde fan wat in auto weaget, en ha al ferlykber oantal PK's. Teminsten, ast in wat djoerdere motor keapest. Dan lûkst elke sportauto der mei gemak út bij in stopljocht. En dat is al in bytsje ferslaavjend, ik jou it ta.
Handich is ek datst 'm oeral sa delsette kinst. Dêr makke ik dan ek goed gebrûk fan: ik riid der mei nei Ahoy om dêr konserten te sjen. Setst sa'n ding gewoan tusken de fytsen foar de doar, en it kostet neat. Wylst in auto dêr parkearre gau mear as in tientsje kostet foar in jûn. Oké, echt ûntspannen stie ik net by myn favorite artyst, mar ik hie al moai in tientsje besparre! Dus do hearst it al, ik wist hiel goed hoe't ik dizze ôfgryslik djoere hobby foar mysels goedprate.
Mar ik wenje net geunstich, foar in motor. De masine stiet by my foar de doar, en altyd bûten. En dat is net it bêste plak foar sa'n ding. De motor waard hurd minder. Der rustket wat, der wie dan dit wer mei en dan dat wer. En ûnderhâld oan in motor is net fiif kear sa goedkeap as oan in auto. Dus krige ik skuldgefoelens at ik 'm stean seach; nuvere skuldgefoelens tsjinoer mysels, oer die djoere en gefaarlike hobby, dy't ik boppedat ek net mear safolle útoefene as yn it begjin.
Doe begûn ik nei te tinken oan ferkeapjen. En ik woe it earst net fan mysels witte, ik seach it as ferlieze fan mysels. As of ik alle jild en tiid dy't ik der yn stutsen ha no noch in kear fuortgoai. Dêrnei kaam in rouperioade. En foarich wike ha ik 'm fuort brocht. Ik tocht dat ik my dêr wol even goed beroerd oer fiele soe.
Mar nee. Dat barde net. It fielt opromme. Net langer stiet der foar myn doar in masine dy't om oandacht freget. Net langer kin der wat kapot oan gean. En net langer reint 'r wiet. Ik kin it elkenien oanriede: stopje ris mei in hobby. Wat in frijheid! Simmeropromming, ha ik it mar neamt, en wat my oanbelanget stopje ik kommende jierren elke simmer mei in hobby."


description: De populariteit fan SC Hearrenfean nimt ôf, de Alvestêdetocht is in ikoanysk merk as sportevenemint en de PC yn Frjentsjer komt ûnder Friezen net iens yn d

title: Alvestêdetocht bliuwt ikoan, SC Hearrenfean minder populêr

maintext:
Wat fierder opfalt, is dat Formule 1-koereur Max Verstappen reedrider Sven Kramer foarby gien is as meast populêre sporter. En dat sawol wat prestaasjes as persoanlikheid oanbelanget, seit Beerda. Reedrydster Ireen Wüst stiet op it fiife plak, har populariteit is neffens Beerda goed op oarder. De Olympysk kampioene stiet boppe sporters lykas Tom Dumoulin en Wesley Sneijder.
Alvestêdetocht
De Alvestêdetocht blykt in ikoanysk merk en stiet fier boppe-oan de list fan populêre sporteveneminten. It keatsen komt net foar yn it listje. Sels as je allinnich nei de útkomsten fan Fryslân sjogge, einiget de PC yn Frjentsjer krekt bûten de top 10 op it alfde plak. Friezen fine eveneminten lykas de Fytsalvestêdetocht, it skûtsjesilen en de Snitswike belangriker.
Thialf
Foar de sportstadions jildt Thialf, dat op it fjirde plak einige, as it sportfeestpaleis fan Nederlân. De sfear yn de reedrydbaan stiet neffens Beerda ekstreem fier boppe oan. It Abe Lenstra Stadion op It Hearrenfean is nei it tsiende plak sakke op de list fan meast populêre fuotbalstadions.


description: De plysje hat it slachtoffer út it hûs helle, de brân sels wie gau ûnder kontrôle.

title: Frou ferwûne troch brân yn Ljouwert

maintext: By in brân yn in hûs oan Achter de Hoven yn Ljouwert is tongersdeitemoarn in persoan ferwûne rekke. It giet om in jonge frou, dy't tefolle reek ynazeme hat. Se is nei it sikehûs brocht, hoe't it krekt mei har is is is net bekend. It gie om in koarte brân yn de wenkeamer, hoe't dy ûntstean koe is net dúdlik.


description: By de huldiging moandeitejûn yn Ljouwert waard bekend dat der 2,5 miljoen euro ophelle wie. Der is dus noch in miljoen euro by kaam.

title: Opbringst alvestêdeswimtocht Van der Weijden stiet no op 3,5 miljoen euro

maintext:
By de huldiging moandeitejûn yn Ljouwert waard bekend dat der 2,5 miljoen euro ophelle wie. Der is dêrnei dus noch in miljoen euro by kaam. It jild giet nei it KWF Kankerbestrijding en alve spesjale ûndersyksprojekten om kanker te bestriden.
It televyzjeferslach fan de huldiging waard moandeitejûn live útstjoerd troch de NOS en Omrop Fryslân. Der seagen 1,4 miljoen minsken nei.


description: Op 16 desimber sil Fokkema nei St. Petersburg ôfreizgje om lichaamlik en geastlik beheinde weesbern te helpen.

title: "Myn hert leit dêr", Boukje Fokkema nei Ruslân foar weesbern

maintext: Net allinnich de Russen sille miskien fraachtekens sette by de kar foar harren lân. Der binne bygelyks ek oare lannen dêr't bern help brûke kinne. Ek is Ruslân net in maklik lân om as bûtenlanner te ferbliuwen. Politike en kulturele oertsjûgingen soargje derfoar dat it dreech it lân yn te kommen. Dêrneist wol it lân nei bûten ta goed oerkomme en problemen net sjen litte. "It is dan ek sa dat de bern fuortset wurde yn in weeshûs krekt bûten de stêd", fertelt Fokkema.


description: Der sit noch gjin fjouwer milimeter yn de Fryske reinmjitters, wylst der yn Brâban 18 milimeter metten waard. De ferwachting is dat der tongersdei wat mear

title: Noch net folle rein fallen yn Fryslân, mar der wurdt mear ferwachte

maintext:
De ferwachting is dat der fan tongersdei ôf opnij rein falt. Jan Jonkman tinkt dat dat op de measte plakken sa'n 5 oant 10 milimeter wêze sil, mar lokaal kin dat oprinne nei 20 oant 30 milimeter. Wêr't krekt de measte rein falle sil is noch net bekend, mar it liket der op dat it easten fan it lân de measte delslach krijt. Dêrby kin it ek tongerje en is der kâns op wynstjitten. De buien lûke moarntemiddei fan út it suden ús lân yn en ferlitte dat yn de nacht nei freed fia it noarden.
Lippenhuzen hie yn Fryslân yn de nacht nei woansdei de measte delslach, folge troch Boalsert mei 3,2 milimeter, yn Grou en Fryske Peallen foel 1,8 milimeter en yn Bakkefean 1,2. Doanjum kaam net fierder as in heale milimeter.


description: We sitte yn de oergongswike. En de oergong is, froulju witte dat it alderbêste, in kloateperioade. Harkje mar.

title: Kollum: "Oergong"

maintext:
Ik siet sneon yn De Lemmer op in grôtfol terraske yn de feestlike skûtsjedrokte, doe't de kampioensskûtsjes fan de IFKS it Dok ynfarren kamen. Fleur. Efter my siet in timmerman. Dat hjit tsjintwurdich fansels oars, mar ik neam immen dy't yn de bou wurket noch gewoan in timmerman. "Moandei wer oan it wurk ", sei er en helle de skouders op. "Eins ek wol wer moai, mar je moatte wol wer omstean." Ik knikte hoeden, mear mei in pensjonado net dwaan.
Op de ek grôtfolle strjitte rûn wethâlder Jehannes van der Pal fan Grut Fryske Marren lâns. In glimk en in hastige hân. Want we hienen noch net echt in ûnderwerp om oer te âldehoeren. De polityk stiet nammentlik fan maaie ôf stil. Dy begjint pas yn septimber wer. Nije wike. Jehannes is ek yn de oergong.
By Spannenburch ynienen in pear hûndert ljippen dy't oer de dyk hin en wer fleagen. Se makken har klear foar de groepsreizen nei it suden.
Doe begûn it ek noch swier te reinen. De simmer wie foarby.
Dus sneins mar om de fuortridende campers hinne, en wer gewoan nei it fuotbaljen op It Hearrenfean. Dêr wienen wy ek noch net echt klear foar. As Feyenoord komt sit it Abe Lenstra stadion meastentiids dochs hielendal fol. No, no net koe 'k sjen. Dêr hie ik echt net it ûndersyksburo Locatus út Woerden foar nedich. De fuotballers dienen ek noch oan 'zomeravondvoetbal'. Boppedat wie it net gesellich. Fûn ik. Miskien ha ik wol wat mear lêst fan de oergong.
Mar dat ha mear minsken. We dogge mei syn allen sa'n waarme simmer neat oars as yn en yn tefreden sykhelje, om't je net mear oan de holle ha as hoe krij ik in pilske op 'e tiid en wat foar fleis moat op de barbecue. En dan is der ynienen dy al sketste hurde oergong.
Eins hat Fryslân it hielendal net oan tiid om de oergong yn. Ja de bern moat nije wike wer nei skoalle en ús hûs moat noch ferkocht wurde, mar foar it oare daveret Fryslân evenemintelân gewoan troch. De gondels en praalweinen rukke massaal út, want de jierdei fan de âlde keninginne Wilhelmina wurdt noch altyd fierd. Heineken en Hertog Jan komme mei frachtweinen fol suertsjebier nei de talrike doarpsfeesten. En it klupkrantsje fan kulturele haadstêd Ljouwert, de Ljouwerter Krante, fertelde dat der noch rom 300 eveneminten efter dizze prachtige simmer oankomme. Der sit hielendal gjin oergong yn, de skûtsjes wienen noch oan it silen op 'e Lemmer, doe't op it strân Glemmer Beach al opboud waard.
Dan komme je thús, slaan de krante iepen of lêze op twitter: Nederlanners ha neffens it safolste ûnnedige ûndersyk yn Europa de bêste ferhâlding tusken wurk en rêst. Tsja, we witte bêst wat wurkjen is, mar it moat ek wer net te lang duorje. Dêrfoar ha we dikke cao's ôfsletten en dy hinderje ek neat, want de wurkjouwers dije geweldich, al moatte de aldergrutsten miskien dochs mar gjin dividindbelesting betelje seit Rutte, oars moat elkenien dêr fjouwer oeren langer wurkje.
Eartiids sei de de âlde Wiegel dat Friezen hurder wurkje as normale minsken. Dat is al lang oer. Der is nea ien Fryske cao ôfsletten, dus we ha gjin aparte posysje mear. Nederlanners wol. Nederlanners ha fan de kristlike feesten in dûbeld oantal frije dagen makke, dat is unyk yn Europa. En dêrom stean we boppe-oan dat ûndersykslistje. We binne faker frij as in oar en fertsjinje ek noch mear. Sterker, dan bliuwt der safolle jild oer, dat we dy frije tiid ynfolje kinne troch bygelyks nei in festival te gean. Dat bringt oare minsken har rêstgefoel wer nei de bliksem, mar sadree't as blykt dat Hearrenfean de festivals wol ha wol, dan harket Ljouwert net mear nei seurend folk. No, der sil lang om let wol in ûndersyk komme, hoe't dat fierder moat.
Want o wat kinne wy al net ûndersykje. It lêste ûndersyksresultaat dat ik fan 'e wike hearde wie dat Nederlanners lokkich binne mei de útkomsten fan ûndersiken. Dêr ek noch yn leauwe. En neffens libje.
We binne eins in tige dom folkje."


description: De sânde wedstriid fan de SKS is by Wâldsein. It is near waar. En it waait. As der tonger komt, kin der net syld wurde.

title: LIVE: Skûtsjeskippers net benaud op brodzige Hegemer Mar

maintext: In brodzige Hegemer Mar is it striidtoaniel fan de sânde SKS-wedstriid fan dit jier. De waarman fan de SKS ferwachtet in súdwestewyn, krêft trije, dy't ûnder de wedstriid rommet en oanhellet. Nei in útspraak fan de sylried docht it skûtsje fan Hearrenfean wer folop mei oan it kampioenskip. Grou is koprinner yn it klassemint.


description: Op Het Kasteel skoarden Conraad en Kallon foar de Ljouwerters: it waard 0-2.

title: Cambuur yn oefenwedstriid foarby Sparta Rotterdam


description: De organisaasje fan de IFKS hope freed dat de wyn yn de rin fan de middei lizzen gean soe, mar dat barde net.

title: IFKS-wedstriid by De Lemmer giet fanwege hurde wyn net troch


description: Twa minsken binne ferwûne rekke. Buertbewenners ha se ûnder de dûs set oant de ambulânse der wie.

title: Boatsjeminsken ferwûne by brân op kruser yn Parregea

maintext: Twa boatsjeminsken binne ferwûne rekke by in brân op in kruser. Dat wie yn Parregea. In tsjûge meldt dat buertbewenners de slachtoffers opfongen ha, en ûnder de dûs set, oant de ambulânse der wie.


description: De buorlju fan it rekreaasjepark wolle in minycamping oanlizze, mei in sanitêrgebou derby.

title: Untwikkeler Kollumer rekreaasjepark benaud foar sanitêrgebou buorlju

maintext:
De ûntwikkeler fan in rekreaasjepark op it plak fan it eardere azc yn Kollum is benaud dat er in soad lêst krije sil fan de húskes fan in minycamping njonken syn terrein. Dat die tongersdei bliken by de Ried fan Steat yn Den Haag. Dêr frege ûntwikkeler Gerard van Dekken om de ferneatiging fan it plan fan syn buorlju.
Van Dekken wol tachtich rekreaasjewenten bouwe. Eigeners Tjerkje van der Laan en Bert van de Woude fan de blomme- en teetún dêrnjonken wolle in minycamping begjinne mei fyftjin plakken. Dy soe op in stik terrein by it rekreaasjeterrein fan Van Dekken del komme moatte. Neffens Van Dekken is dat yn striid mei provinsjaal en gemeentlik belied dat seit dat in minycamping op of deun tsjin it eigen hiem loan lizze moat. Yn dit gefal leit it dêr mear as 25 meter ôf. Neffens frou Van der Laan kin it net tichterby, want dêr is de blommetún.
Mar it grutste probleem foar Van Dekken is it plak fan it húskegebou. Dat soe yn de plannen tsjin it rekreaasjepark oan komme. Neffens de campingminsken is it noch hielendal net wis wêr't it sanitêr komt. It giet om in mobyl gebou dat winterdeis binnendoar stiet. En der moat ek noch in fergunning foar oanfrege wurde, sizze se.
De Ried fan Steat bûcht him no oer de kwestje. De útspraak folget binnen inkelde wiken.


description: Sawol de omset as de winst giene it ôfrûne healjier omleech. Nei ferwachting sil ek de drûchte in negative ynfloed hawwe op it bedriuwsresultaat.

title: Lege molkpriis drukt resultaten suvelbedriuw FrieslandCampina

maintext: FrieslandCampina seach de lege prizen foar molkpoeier, tsiis en bûter de lêste tiid wol wer stadichoan omheech gean. Ferwachte wurdt dat de lang oanhâldende drûchte fan in pear wiken lyn in negative ynfloed hawwe sil op it bedriuwsresultaat yn it fjirde fearnsjier fan 2018. Troch dy drûchte is der yn de winter minder fretten foar de bisten beskikber.


description: Neffens it hôf wie der by de foardering net foldwaande rekkening holden mei de spesifike manier fan kweken. Ek wie der gjin finansjeel ûndersyk dien.

title: Wytkweker Doede de Jong hoecht 5 ton net werom te beteljen

maintext: De Jong is yn 2015 alris feroardiele ta twa moanne selstraf foar it ferbouwen fan kannabis. Hy wie doe yn heger berop gien, om't er it der net mei iens is datst yn Nederlân wol kannabis ferkeapje meist, mar net ferbouwe. De rjochter sei doe dat De Jong wol skuldich is oan it kweken, mar gjin straf krijt, om't er der net ryk fan wurden is, op biologyske en skjinne wize kweekte én foar in legale coffeeshop wurke.


description: De oerwinning op Jong AZ (2-1) wie de earste dit seizoen foar Cambuur. Justin Mathieu en Karim Rossi makken de Ljouwerter doelpunten.

title: Ynfaller Rossi besoarget SC Cambuur winst mei earste balkontakt

maintext:
Ien-op-ien
Healwei de earste helte tocht de thúsklup oan in penalty, mar skiedsrjochter Christian Mulder seach gjin oertreding yn de fal fan Emmanuel Mbende. In pear minuten letter wie it raak foar Cambuur. Kevin van Kippersluis betsjinne Mathieu en de middenfjilder sette ien-op-ien mei Schendelaar Cambuur op foarsprong (1-0).
In minút foar it skoft wiene de besikers ticht by de lykmakker, mar AZ-spits Ferdy Druijf seach syn kopbal op de goal fan keeper Xavier Mous delkommen.


description: De Kruzenshtern en de Sedov komme net nei Harns. Wêrom't se de opdracht krigen ha om fan koers te feroarjen, is net dúdlik.

title: Russyske tallships moatte 'fan hegerhân' fan koers feroarje en geane net nei Harns

maintext:
De kapiteinen fan beide skippen soenen 'fan hegerhân' de opdracht krigen ha om fan koers te feroarjen. De reden fan dy opdracht is net dúdlik.
Neffens de Harnzer organisaasje fan de Tall Ships Races wurdt der oant op it heechste diplomatike nivo besocht om út te finen wat derefter sit. De skippen hawwe it Dútske Emden as nije bestimming.
It binne de twa grutste tradisjonele sylskippen dy't sile. Se tsjinje noch as opliedingsskip en jilde as de grutste publykslûkers by de Tall Ships Races.


description: It moatte net allinnich fakminsken wurde, mar ek empatyske boargers. Dat wie it boadskip by de iepening fan it stúdzjejier op it Friesland College.

title: "Mbû'er fan de takomst wurket oan in bettere maatskippij"

maintext:
VNO/NCW warskôget de polityk dêrom foar it risiko dat mkb-bedriuwen ôfheakje sille as de subsydzjeregeling skrast wurdt. It Friesland College fynt dit in soarchlike ûntwikkeling, want no is it bytiden ek al dreech om wurkplakken te regeljen foar learlingen dy't meidwaan wolle oan it praktyklearen. Segers hopet dan ek dat de oankundige maatregel net yn dizze foarm trochgiet. "Wij willen blijven investeren in deze categorie leerlingen."
Workshops
It Friesland College sil de kommende tiid oan de slach mei it nije belied foar de kommende jierren. It is de bedoeling om de millenniumdoelen fan de Feriene Naasjes hjir safolle mooglik yn mei te nimmen. Oer de fraach hoe't dat krekt moat, waarden tongersdei workshops hâlden mei in grut ferskaat oan tema's.


description: De waarman is al in wike út de running fanwege in akute ferstopping fan de termen.

title: Piet Paulusma wer thús nei operaasje: "Ik ha safolle waarmte krigen"

maintext:
Paulusma is der ferskriklik fan skrokken, dat er der sa ynienen útrekke. Hy wie op fakânsje doe't er midden yn de nacht pine bûk krige. Hy stie op de camping. "Bist der net op tared," seit Paulusma. "It is net samar wat, in akute ferstopping yn de termen. Foardat je it witte lizze je yn it sikehûs. Foardat je it witte wurde je opereard, om slimmer foar te kommen."
Paulusma fielt him goed, no't er wer thús is. "Ik bin hiel bliid dat ik no wer yn de waarkeamer bin," seit er, "dat is better as yn it sikehûs." Hy fielt him fit. "Dêr ha ik ek oan wurke. Ik ha in soad rûn de ôfrûne dagen. Mar je witte ek dat je noch bykomme moatte, dat je werstelle moatte. It wurk pak ik yn fazen wer op."
Hûnderten reaksjes
Omrop Fryslân waard oerstjalpe mei reaksjes doe't bekend waard dat Paulusma yn it sikehûs lei. Hûnderten kaarten en mailtsjes kamen binnen. Dat rekket Paulusma. "Ik ha in soad waarmte krigen fan alle minsken om my hinne, fan de famylje, de minsken op de camping, minsken út de provinsje, en út de rest fan it lân. Dat is sa fantastysk, sa grut, dat docht wat mei je. Dêr wurde je emosjoneel fan."
Dochter Martsje
Op telefyzje waard it wurk fan Paulusma oernaam troch syn dochter Martsje. Tiisdei seach hy har foar it earst op telefyzje, yn it sikehûs. It wie de koarte útstjoering fan SBS. "Wat in prestaasje. Wat geweldich. Ik wit dat Martsje krekt as alle oaren om my hinne bot skrokken wie. Emosjoneel, troch wat der bard wie. Unfoarstelber. Prachtich."
"Foarich jier hiene we al in kear tsjin mekoar sein: 'Litte we alles sa ynrjochtsje dat we trochgean kinne, as my wat oerkomme soe. Ik bin ek altyd ûnderweis. Je witte mar noait.' No, dit is it foarbyld. Hoe geweldich is dat?"
"Ik fyn it spitich dat ik in stik mist ha fan dizze simmer. In ekstreme simmer. Mar ik bin der noch."


description: It is in jierliks hichtepunt foar de Fryske sweeffleaners. De Fryske Aero Club is sneon en snein gasthear foar sweeffleaners út it hiele lân.

title: Sweeffleantugen de loft yn op moetingswykein yn Ljouwert

maintext:
De measte oanwêzige sweeffleantugen binne fan it âldere type Ka6. Dat is boud yn de jierren '60. De sweeffleaners komme mei de demontearde fleantugen yn in oanhingwein en sette se dan ynoar. Mei in kertierke is it fleantúch dan klear. It waar is net optimaal, mar tusken de buien troch kin der wol flein wurde. Dêrfoar wurde se oan in kabel de loft yn sleept troch in motorisearre fleantúchje. As it kabel los giet, besiket de sweeffleaner op de termyk salang mooglik yn de loft te bliuwen. Uteinlik lânje se dan ek wer yn Ljouwert.
De sweefleantugen hawwe ek wolris de Alvestêdetocht flein, mar dat slagget no net. De termyk boppe wetter is oars as oars en yn it Súdwesthoeke is no ienkear in soad wetter benammen by Starum, fertelt in wurdfierder fan de Aero Club.


description: Sechstjin dielnimmers út binnen- en bûtenlân stride yn it âlde stedhûs om de wrâldtitel. Liuwe Westra fertelt oer it WK.

title: Ynternasjonaal beset WK Frysk damjen úteinset yn Ljouwert

maintext:
It WK is hjoed begûn. Hoe gie de start?
It is freedtemoarn moai iepene troch deputearre Michiel Schrier. We sitte op in prachtige lokaasje. Dat fine we sels, mar dat hearre we ek fan elkenien dy't hjir is. De lokaasje past by de status fan in WK. It makket it ek wat djoerder. Wy hienen ek in loads ôfhiere kinnen, mar dat past net by in WK.
It totale prizejild is ek 10.000 euro. Dat is foar de dielnimmers ek oantreklik, we kinne net mear oankomme mei allinnich in medalje en in boskje blommen.
Fierder ha we derfoar soarge dat it op ynternet ek allegear goed te folgjen is. Soks is net fergees, dat makket it wat djoerder. Dêrom wie it ek even de fraach oft it wol trochgean koe, mar we ha dus alles rûn krigen.


description: De plysje hie yn it hûs oan Achter de Hoven harddrugs fûn. Dat is yn striid mei de Opiumwet.

title: Boargemaster slút hûs yn Ljouwert fanwege drugs

maintext:
Boargemaster Crone fan Ljouwert hat tongersdei in hûs oan Achter de Hoven yn Ljouwert slute litten, omdat de plysje der harddrugs fûn hie. De drugs dy't fûn binne, binne yn striid mei de Opiumwet en dan mei in boargemaster beslute om in hûs foar in skoft ticht te dwaan.
Boargemasters jouwe geregeld opdracht om in hûs ôf te sluten, as der sprake is fan in drugskonneksje. Op dy manier moat drugshannel tsjingien wurde en moat oerlêst foar de buert foarkaam wurde. Gemeenten wurkje nau gear mei de plysje en justysje om drugshannel oan te pakken.


description: De drûchte fan de ôfrûne wiken hat in protte frege fan it grutste wetterreservoir fan Nederlân. Dit komt benammen troch ferdamping.

title: Wetterpeil yn Iselmar sakket flugger as tocht

maintext: It wetterpeil yn de Iselmar is yn de ôfrûne wiken flugger sakke as earder tocht. Dat komt benammen troch de ferdamping fan it oerflaktewetter.


description: It stel rekke de macht oer it stjoer kwyt en ried it wetter yn. De man moast mei ûnbekende ferwûningen nei it sikehûs.

title: Alder pear mei brommobyl yn de sleat by De Pomp

maintext: In âlder echtpear is woansdei by De Pomp ferwûne rekke, nei't it mei de brommobyl op de kop yn de sleat bedarren. Op de Brongersmawei rekken de man en de frou troch noch ûnbekende oarsaak de macht oer it stjoer kwyt en rieden se it wetter yn.


description: Se is oerbrocht nei it sikehûs yn Grins. In traumahelikopter út Eelde wie ek by it plak fan it ûngelok kaam.

title: Frou slim ferwûne nei botsing tsjin beam by Sigerswâld

maintext: Yn Sigerswâld is in frou woansdei oan it begjin fan de jûn slim ferwûne rekke by in ûngelok. Op de Uthof botste se yn de auto tsjin in beam.


description: Yn de Finn-klasse stiet Postma sechsde en hy hat noch alle kânsen op in medalje. Marit Bouwmeester klom ek wat yn it klassemint.

title: WK silen: Pieter Jan Postma wis fan medalrace

maintext: Op de sande dei fan it WK silen yn Aarhus hat Pieter Jan Postma út Terkaple him fersekere fan de medalrace by de Finn-klasse. Nei tsien races stiet Postma sechsde yn it klassemint. Troch it gebrek oan wyn koe der yn de Laser radial-klasse mei Marit Bouwmeester woansdei mar ien race syld wurde. Bouwmeester waard dêryn alfde en se klom nei plak fiif yn it klassemint.


description: It buske is troch de brân folslein ferwoaste. Der wurdt tocht dat der sprake is fan brânstichting. De plysje docht hjir ûndersyk nei.

title: Bestelbuske brânt út op parkearplak yn Snits

maintext: De brânwacht moast yn de nacht fan woansdei op tongersdei yn aksje komme, omdat in bestelbuske oan de Oosthemstrjitte yn Snits yn de brân stie. It buske is troch de brân folslein ferwoaste.


description: De ôfrûne wike is der folle minder hurd riden. Doarpsbelang wol de Biltkerts sa bewust meitsje fan har eigen rydgedrach.

title: Eigen snelheidsmjitter Ouwe- en Nije-Syl helpt goed yn de earste wike

maintext: De ôfrûne wike is der folle minder hurd riden yn de kearn fan Nijebiltsyl op de Nijebiltdyk. Dat komt troch de snelheidsmjitter dy't Doarpsbelang Ouwe- en Nije-Syl dêr ferline wike ophongen hat. Dy meter lit passanten dy't hurder ride as 30 in reade tomme sjen. Foar minsken dy't har oan de snelheid hâlde is der in grien tomke.


description: In 66-jierrige man is oanhâlden, nei't hy in meiwurker fan in ynstelling yn Ljouwert slein hie.

title: Man oanhâlden nei mishanneling meiwurker ynstelling

maintext: In 66-jierrige Ljouwerter is moandeitejûn oanhâlden nei't hy in meiwurker fan in ynstelling oan de Knoopstrjitte in klap yn it gesicht jûn hie. De man woe perfoarst nei binnen, mar waard troch meiwurkers tsjinhâlden. Nei oanlieding fan de mishanneling is de man oanhâlden. Hy sit noch fêst foar fierder ûndersyk.


description: Alvin Daniels giet fan SC Cambuur nei FC Eindhoven.

title: Alvin Daniels fan Cambuur nei Eindhoven

maintext: Alvin Daniels ferlit per direkt SC Cambuur. De oanfaller sil oan 'e slach by FC Eindhoven. De 24-jierrige Daniels kaam yn de simmer fan 2017 oer fan FC Dordrecht. Hy kaam it ôfrûne seizoen 29 kear yn aksje foar Cambuur. Dit seizoen wie der net in protte perspektyf op in basisplak.


description: Om dat te berikken is der in oanfraach yntsjinne by it ministearje fan Ynlânske Saken om mei te dwaan oan in lanlik projekt.

title: Skiermûntseach wol yn takomst folslein fan ierdgas ôf

maintext: Skiermûntseach moat yn de takomst folslein ûnôfhinklik wurde fan ierdgas. Dat wol it kolleezje fan boargemaster en wethâlders op it eilân. Om dat te berikken is der in oanfraach yntsjinne by it ministearje fan Ynlânske Saken.


description: Twa ynbraken yn twa dagen yn deselde buert. Beide kearen skrok de bewenster fan de ynbrekker.

title: Ynbrekkers litte bewensters skrikke

maintext: Freed wie der yn de Wiardastrjitte, om de hoeke fan de Huzumerleane, ek al in ynbraak. Ek dêr waard de ynbrekker trappearre troch de bewenster en naaide hy út. Hy hie in tas fol stellen guod by him, mei dêryn ûnder oare in kompjûter. Neffens de frou giet it om in fyn boude man fan sa'n 18 oant 25 jier, mei in koarte broek en in treningsjaske oan en in petsje op.


description: Foar it earst yn 250 jier komt ien fan de meast persoanlike portretten fan Rembrandt van Rijn nei Nederlân. "Saskia en profil in kostbaar kostuum".

title: Bysûnder wurk Rembrandt van Rijn nei Fries Museum

maintext:
It portret fan Rembrandts frou Saskia Uylenburgh is krekt nei har ferstjerren yn 1642 ôfmakke. De Fryske Saskia wie Rembrandts earste frou. De skilder hat it portret earst sels hâlden, mar moast it út gebrek oan jild ferkeapje.
Dútslân
It hinget gewoanwei yn de Gemâldegalerie Alte Meister binnen it Dútske Museumlandschaft Hessen-Kassel, mar dy jout it fanwege de eksposysje ''Rembrandt en Saskia: Liefde in de gouden Eeuw'' yn brûklien oan it Fries Museum.
De eksposysje is fan 24 novimber oant en mei 17 maart yn it Fries Museum. Kommend jier wurdt wiidweidich stilstien by it 350-ste stjerjier fan Rembrandt, mei tal fan aktiviteiten yn Ljouwert, Den Haag, Leiden en Amsterdam.


description: Oer in pear wiken moat de nije tentoanstelling klear wêze.

title: Natuurmuseum Fryslân drok mei lêste tariedingen 'OnderWaterSafari'

maintext: Noch in pear wiken en dan is de metamorfoaze fan Natuurmuseum Fryslân yn Ljouwert klear mei de grutte nije ûnderwettereksposysje. Yn dy eksposysje geane besikers mei in karke oer de boaiem fan de Waadsee.


description: Allinnich de Waadeilannen soene noch net berikt wêze. Wannear't dat wol it gefal is sit hiel Nederlân ûnder de mot.

title: Cydalima perspectalis dwaande oan opmars yn Noard-Nederlân

maintext: De Cydalima perspectalis, oftewol de buksbeamkemot, is neffens natuerwebside Nature Today yn it Noarden fan Nederlân oan in opmars dwaande. Allinnich de Waadeilannen soene noch net berikt wêze. Wannear't dat wol it gefal is, sit it hiele lân ûnder de út Azië ôfkomstige mot.


description: In spesjale kompilaasje fan de tocht fan Maarten van der Weijden is freed te sjen by Omrop Fryslân.

title: Omrop TIP: De tocht fan Maarten van der Weijden

maintext: Yn trije dagen groeide hy út ta de 'Held van het Noorden': swimmer Maarten van der Weijden. Syn Swimalvestêdetocht makke in soad los yn sawol Fryslân as Nederlân. Omrop Fryslân makke in kompilaasje fan de tocht en stjoert dy freed 24 augustus út fan 18.45 oere ôf. Yn it programma 'De tocht fan Maarten van der Weijden' binne bylden te sjen dy't makke binne troch Omrop Fryslân, de NOS, mar ék fan josels, it publyk!


description: Der wurdt de kommende tiid tsien miljoen euro ynvestearre yn bouprojekten op It Hearrenfean. Huzen wurde sloopt om plak te meitsjen foar nijbou, oare huzen

title: WoonFriesland ynvestearret tsien miljoen euro yn bouprojekten It Hearrenfean

maintext: De bewenners ha allegearre ferfangende wenromte krigen, in diel komt werom yn de nije wenten. Dy krije gjin gasoansluting, mar de enerzjysunige wenten wurde 'all-electric'. Om oerlêst foar te kommen lit WoonFriesland de fundearring boarje en net heie. Oan de Trekker wurde 57 huzen duorsum makke troch se better te isolearjen en troch sinnepanielen te pleatsen. Yn in leechsteand bedriuwsgebou oan de Kempenaerssingel komme sân apparteminten.


description: Der is net allinnich romte foar opfang, ek wurde der yn it nije ûnderkommen lessen jûn neffens de fyzje fan inisjatyfnimster Hester Bouwman.

title: Hynders mei gedrachsproblematyk wolkom yn Noardburgum

maintext:
Perfekte lokaasje
No hat Bouwman de perfekte lokaasje fûn, yn Noardburgum. Yn it nije ûnderkommen is plak foar tolve hynders. Der is net allinnich romte foar opfang, ek wurde der lessen jûn neffens de fyzje fan Bouwman en har meistanners.
De opfang foar hynders wurdt nei eigen fyzje fersoarge en derfoar is ek jild nedich. Woansdei is de stichting úteinset mei in crowdfundingsaksje. Dat is allinnich nedich foar de opstartkosten. Uteinlik moat it in sosjale ûndernimming wurde dy't him sûnder donaasjes rêde kin.


description: Eltsenien fynt de leefberens fan de doarpen wichtich. Mar hoe en wat oft je dêr as provinsje oan dwaan moatte, is ûnderwerp fan debat en ûndersyk.

title: Provinsjale polityk tinkt nei oer leefberens doarpen

maintext:
Doarpswurk hat woansdei in bus fol steateleden mei op reis naam by in tal fan leefberensinisjativen del. De troch de provinsje subsidiearre ynstelling stipet frijwilligers yn doarpen dy't bygelyks mei in doarpshûs besykje wat oan dy leefberens te dwaan.
Hielendal sûnder stipe giet dat net, seit de organisaasje. Mar oft Doarpswurk dat dwaan moat, is net wis. Net by de polityk, mar ek net by Doarpswurk sels. Neffens direkteur Jan Hendrik Jansen fan Doarpswurk is it bestean bliuwen fan harren stipe sels wichtiger as it fuortbestean fan Doarpswurk.


description: Fanwege de ôflaste Cityswim kinne de swimmers no meidwaan oan it Grachtzwemmen.

title: Grachtzwemmen by Admiraliteitsdagen is alternatyf foar meiswimmers yn Dokkum

maintext:
Nei alle gedachten komt er moandeitemoarn om healwei achten hinne yn Dokkum oan. It programma by de trochkomst fan Maarten van der Weijden giet wol troch, mar begjint in oere earder, om 6.30 oere. Der binne tal fan sprekkers en der is muzyk.
It Grachtzwemmen wurdt alle jierren dien, der binne twa ôfstannen: 500 meter troch it Grootdiep en 1.852 meter troch it noardlik part fan de bolwurken.


description: It bist waard tongersdeitemoarn brocht by Park Vijversburg. Doe wie al it fermoeden dat dy fan AquaZoo wie.

title: Dea stjonkbist yn Park Vijversburg yndie fan bistepark AquaZoo

maintext: It stjonkbist dat dea fûn waard by Park Vijversburg by Tytsjerk en nei it Natuurmuseum brocht is, komt yndie út AquaZoo. It bistepark is der tongersdeitemoarn efterkaam dat se in stjonkbist misse. Nei ûndersyk docht bliken dat dat itselde bist is dat yn Vijversburg fûn waard.


description: Snein is de lêste dei dat de trije Reuzen fan Royal de Luxe troch de Kulturele Haadstêd rinne. Yn ús liveblog folgest de tocht oer de wetters fan Ljouwert.

title: LIVEBLOG: De finaledei fan De Reuzen

maintext:
De NS freget minsken net nei it stasjon yn Ljouwert te kommen. Dit fanwegen in steuring op it spoar tusken Meppel en Zwolle. Dêr is in boppelieding skansearre. Der wurdt op it stuit ûndersocht hoe grut de skea is en hokker gefolgen dat hat foar de hersteltiid.
De ferfierder freget dêrom minsken dy't de tiid hawwe, letter te reizgjen. Der binne op it stuit mar inkelde bussen beskikber, mar dat is lang net genôch om elkenien te ferfieren. Op it stuit is it net mooglik te reizgjen tusken Fryslân en bestimmingen fierder as Meppel.


description: It rekreaasjeskip wol ek in eigen ynleverplak foar elk wettersportplak. Der moat no echt wat dien wurde oan it loazen fan smoarch wetter.

title: Marrekrite: mear tafersjoch op ynleverpunten smoarch wetter

maintext:
Havens mei mear as 50 lisplakken moatte ferplicht in ynleverpunt foar smoarch wetter ha. Yn de praktyk sjocht de Marrekrite dat guon haveneigeners der gjin belang by ha.
"De inleverpunten zitten op een moeilijk bereikbare plek in de haven of ze vragen veel geld", seit direkteur Lourens Touwen. "Het voelt voor de eigenaren van de jachthavens alsof ze een container aan de weg moeten zetten omdat er wandelaars langs komen. Maar door het niet werken van de pompen, de slechte bereikbaarheid en de hoge kosten worden de goedwillende watersporters weer chagrijnig."
De Marrekrite sil dêrom mei gemeenten om tafel foar mear tafersjoch op de jachthavens.
Elk wettersportdoarp in foarsjenning
Dêrneist wol de Marrekrite dat elk wettersportdoarp in foarsjenning kriget dêr't boatsjeminsken harren smoarchwettertanks leegje kinne. De Marrekrite hat sels trije driuwende hûskes rûnom op it wetter yn ús provinsje. Boatsjeminsken kinne dêr nei it húske of harren tanks leegje. Der moat in lyts bedrach foar betelle wurde.
It rekreaasjeskip hat mei opstartproblemen te krijen, om't de betel-app net goed wurket. Kommende winter sil de Marrekrite sjen wat dêr oan te dwaan is.


description: Fan woansdei ôf leit it skip fjirtjin dagen foar anker op de Waadsee en stjoert it oerdeis en nachts radioprogramma's út.

title: Radioljochtskip Jenni Baynton stjoert út fan see ôf

maintext:
De fjoerread skildere Jenni Baynton is it iennichste operasjonele radioskip yn de wrâld, en dêrom hat it wat nostalgysk. It radioskip docht tinken oan de seestjoerders Radio Caroline of Radio Veronica.
15 tûzen nedich foar ûnderhâld
It wurdt ûnderholden troch frijwilligers, mar foar dat ûnderhâld is in protte jild nedich. "We ha 'm no tsien jier. En we wolle 'm sa fier mooglik werombringe yn de orizjinele steat, mei de tapassing as radioskip", fertelt Sietse Brouwer fan it skip. De Jenni Baynton moat foar it ûnderhâld op de helling en dêr is 15 tûzen euro foar nedich. "Dat is 15 tûzen mear as dat we ha", fertelt Sietse Brouwer fan it skip. Sadwaande it inisjatyf ûntstien om bûtengaats te gean en minsken út te nûgjen foar in rûnlieding. Sa hoopje se donateurs en sponsoaren te krijen.
"We lizze aanst oan de ein fan de Pollendam. We dekke ús kosten foar in diel troch it farren fan boatsjes, sadat minsken ús besykje kinne.


description: De kuier-app Imagine Run is yntrodusearre om minsken mear kuierje te litten.

title: Kuier-app Imagine Run moat minsken sûner meitsje

maintext: Sa'n fyftich minsken kamen tongersdei ôf op de proefclinic fan de app Imagine Run yn Drachten. Mei dy app kin eltsenien troch kuierjen of draven syn of har sûnens ferbetterje. De app biedt ferskillende trainingsskema's, kuierrûtes en oare ynformaasje. It doel is dat safolle mooglik minsken de app downloade en brûke.


title: PODCAST: It Skûtsje Kafee sjocht foarút op it SKS kampioenskip

maintext: It Theehuis yn Grou wie freedtejûn omtsjoene ta it Skûtsje Kafee. Yn it Skûtsje Kafee waard foarútsjoen op it SKS skûtsjesilen kampioenskip, dat sneon fan start giet. Under mear de nije skippers Jappie Visser (Snits) en Rinus de Jong (De Jouwer) kamen del. Skriuwers Frits Jansen en Eldert Meeter praten oer it jubileumboek fan it Huzumer skûtsje en Johannes Meeter, de hjoeddeistige skipper fan dat skûtsje, seach foarút op it kommende kampioenskip. Hearst it allegear hjirûnder, yn de útstjoering fan it Skûtsje Kafee.


description: By De Hollandse 100 wurdt jild ynsammele foar wittenskiplik ûndersyk nei lymfeklierkanker. Yn 2018 wie it foar it earst op It Hearrenfean.

title: Goede doele-aksje De Hollandse 100 bliuwt yn Thialf

maintext:
Dit jier wie it foar it earst dat it evenemint op It Hearrenfean holden waard. De earste trije edysjes wienen yn en om Biddinghuizen.
Prins Bernhard van Oranje rjochte Lymph & Co op, nei't er sels lymfeklierkanker krigen hie. Foar ûndersyk nei de sykte is in soad ijld nedich.
Yn maart dit jier wie De Hollandse 100 foar it earst yn Thialf. Doe waard goed 300.000 euro ophelle.


description: De skea dy't in soad bouboeren hawwe troch de drûchte fertsjinnet it predikaat 'Ramp' fynt de Nederlandse Akkerbouw Vakbond.

title: De skea troch de drûchte fertsjinnet it predikaat 'Ramp'

maintext: Neffens De Jong komme bouboeren yn bepaalde gebieten mar op sa'n 30% út fan wat gewoanwei fan it lân komt. De NAV hat dêrom in brief nei minister Carola Schouten stjoerd mei de oprop om dit as 'Ramp' te bestimpeljen. Yn dat gefal kin in berop dien wurde op de 'Wet Tegemoetkoming Schade bij Rampen'.


description: De SKS ferswachtet op De Lemmer deselde omstannichheden as in dei earder: wynkrêft fjouwer. Der leit opnij in sânglês yn.

title: LIVE: Twa skûtsjes falle út nei oanfarring by De Lemmer

maintext: De waarman fan de SKS ferwachtet op de Iselmar by De Lemmer deselde omstannichheden as in dei earder. Wynkrêft fjouwer, mei pûsters fan wynkrêft fiif, út it súdwesten wei. De wedstriidkommisje hat ek deselde baan keazen as by de sleepstartwedstriid. Der leit in sânglês yn de baai by De Lemmer. Sûnder sleepstart.


description: In drugshanneler wie der gloeiend by doe't er syn guod oan de man brocht.

title: Ljouwerter plysje trappearret drugshanneler op 'e die

maintext: Yn it Griene Stjergebiet is mominteel it Psy-Fi-festival geande. Dêr is ek in 39-jierrige man sûnder fêst wenplak oanhâlden. De man hie mear as fyftich pûdsjes mei ferskate soarten drugs by him.


description: Minister-presidint Rutte lit alle rotsoai fan him ôfglide sûnder in spatsje efter te litten, skriuwt ús kollumnist Botte Jellema.

title: Kollum: "Teflon"

maintext:
Hoe't it kin dat hy der mei fuort komt dat ús regear twa miljard euro gewoan fuortsmite wol, is my in riedsel. Ik ha it oer de ôfskaffing fan de dividindbelesting, wat in foardiel opleverje sil foar bûtenlânske oandielhâlders. Twa miljard, of om krekt te wêzen 1,9 miljard. In twa, en dan njoggen nullen. Foar in kwart dêrfan draait de hiele provinsje Fryslân in jier lang; de begrutting fan de Steaten is amper in heal miljard.
Kinst der sa'n 150 Omrop Fryslâns fan yn 'e loft hâlde. Kinst fan dat bedrach alle Friezen in lytse trijetûzen euro jaan, fergees. Soest der leararen wat mear fan betelje kinne. Soest it oan definsje útjaan kinne. Of oan ús wetterhúshâlding. Ha we der dan allegearre wat oan. It is 543 swimtochtsjes fan Maarten van der Weijden foar KWF Kankerbestrijding. Safolle jild is it, dat ik my der net iens wat by foarstelle kin.
Mark Rutte jout it fuort. Mei as argumint: it is goed foar it Nederlânske fêstigingsklimaat. It soe mear wurkgelegenheid opleverje. Mar dat falt noch te besjen, omdat it giet om jild dat oandielen yn Nederlânske bedriuwen oantrekliker makket, en net fuortendaliks it oannimmen fan personiel. Boppedat hat it Centraal Planbureau it trochberekkene, en dy sizze dat der 'geen empirisch bewijs' is foar de positive effekten fan it ôfskaffen fan de dividindbelesting.
Hielendal in knap staaltsje wie hoe't Rutte de ôfskaffing fan de dividindbelesting moandei sels 'vreselijk' en 'bizar' neamde. Elkenien yn betizing: dit is dochs de man dy't dit sels sa soepel troch de kabinetsformaasje helle? Dy't dizze maatregel hieltyd ferdigene hie, wylst er amper stipe krige fan syn koälysjegenoaten D66 en ChristenUnie. Mar hy liket net fan plan om hjir mei op te hâlden.
Ik snap dus wier net wêrom't net mear minsken harren hjir drok om meitsje. Miskien hat it te krijen mei dat it in saai ûnderwerp is? Dividindbelesting is miskien net eat dêr't in protte minsken mei te krijen hawwe; it is in belesting dy't troch bedriuwen betelle wurdt as se winst oan oandielhâlders útkeare. Om ien of oare reden kinne Nederlânske oandielhâlders dizze ynhâlding troch de fiskus wer werom krije by de Belestingtsjinst, en in protte bûtenlânske oandielhâlders kinne dat ek al. Neffens NRC binne netto betellers oandielhâlders út Kanada, Sina, Ruslân, Taiwan, Turkije, Súd-Koreä en de Feriene Steaten. En it leveret dus sa'n twa miljard euro yn 't jier op.
Wurkjouwerslobby VNO-NCW hat begjin 2017 yn in brief oan de formearjende partijen de winsk utere dat se foar it stadichoan ôfskaffen fan de dividindbelesting binne. Sels de VVD fan Mark Rutte sels hie it net yn it partijprogramma stean. Sjoch, tsjin de tiid dat ik dizze ynformaasje ta my nommen ha, fal ik al hast yn sliep.
Behalve dus dat it oer in aldermâlst soad jild giet, wêrfan't dus nimmen wit wêrom't we dat fuortjaan moatte oan bûtenlânske oandielhâlders. Wylst it no ek wolris tiid wurde soe dat de rest fan Nederlân, sis mar, de minsken dy't it wurk dogge, sa as leararen, ferpleechkundigen, mar ek de Publieke Omroep ynklusyf Omrop Fryslân, no nei tsien jier fan krisis, besunigjen en minder, einliks ris wat mear krije.
De kâns is grut dat we pas oer in moanne wat mear witte, as op Prinsjesdag de nije begrutting presintearre wurdt. Anonime VVD'ers hellen moandei yn De Telegraaf út nei de parse: de media soene dochs begripe moatte dat dizze maatregel fan nasjonaal belang is? Wat mear oranjegefoel!
Wol, de media ha gewoan sjoen nei it bedrach dat derfoar stiet, en dêrnei ynformearre by it CPB of dit in ferantwurde maatregel is. Nee. Dus de groeten mei dyn oranjegefoel, Teflon-Mark, en ik hoopje fan harte datst dizze rare frats gau fan dy ôfglide litst."


description: Geale Tadema wie mei It Doarp Eastermar de rapste op de twadde wedstriiddei op it wetter by Ychtenbrêge.

title: Tadema wint IFKS-wedstriid nei oanfarring

maintext: Tadema wie nei de winst yn de wedstriid amper noch bekaam fan de skrik fan de oanfarring. "It wie echt in klap. Dat fernim ik ek wol. Dêrnei sile je wer, dus dan moatst de kop derby hâlde. Myn broer naam it oer yn it foardewynse rak, dat kin prima. It swimfest hie ik wat lêst fan, dat wie in beklemmend gefoel. Al wat lêst fan de ribben. It wie in hektyske wedstriid. Sitst hiel heech yn de adrenaline, dus dan moatst even bekomme." Eastermar stiet op dit stuit fier foaroan yn it klassemint fan de Grutte A.


description: Stielen hoekmarkearringen dy't bedoeld wiene foar de feilichheid fan skoalbern wurde fuorthelle.

title: Gefaarlike krusing by Damwâld wurdt oanpast

maintext:
De stielen hoekmarkearringen op de nije krusing fan de Haadwei en de Conradi Feanlânstrjitte by Damwâld wurde fuort helle. Nei't de markearringen in pear wiken lyn pleatst wiene, kamen der in soad klachten binnen by de gemeente.
Benammen frachtweinen en bussen hiene it dreech om de bocht te nimmen. Se moasten meardere kearen op en del ride om draaie te kinnen. Dêrtroch ûntstiene gefaarlike situaasjes, sa die ferline wike bliken by in test mei in frachtwein en in bus. De objekten wiene krekt delset foar de feiligens fan skoalbern. No't de objekten net foldogge wurde se foarearst fuort helle, mar se komme wol werom. De gemeente sil yn oerlis mei oare belutsenen om te praten oer in better plak.


description: Dit jier moasten der foar de wedstriden bemanningslisten ynlevere wurde by de wedstriidkommisje, mar dat gie geregeld mis.

title: Nije strafpunteregel IFKS ynlutsen: systeem is net wetterticht

maintext:
De IFKS hat dit jier in nije regel, mar de útfiering dêrfan is de ôfrûne wike ferskate kearen misgien. De nije regel hâldt yn dat der foar de wedstriden bemanningslisten ynlevere wurde moatte by de wedstriidkommisje. Minstens tsien skûtsjes yn de hiele float hawwe dêr flaters yn makke en trije strafpunten foar krigen. Yn de Grutte A giet it om de Eelkje ll, de Zes Gebroeders en it Swarte Wief.
De wedstriidkommisje hat freedtemoarn lykwols bepaald dat alle strafpunten dêrfoar no ynlutsen wurde. Neffens de kommisje blykt it systeem net wetterticht te wêzen.


description: Algen makken it gefaarlik op de Ofslútdyk. Dêrom hat Rykswettersteat de Lorentzbrêgen skjinspuite.

title: Rykswettersteat spuitet gefaarlike algen fan brêge Ofslútdyk


description: Belutsen partijen geane mei inoar yn petear oer de takomst fan de tsjerken. Seis gemeenten komme yn oanmerking foar de pilot.

title: Eaststellingwerf wol meidwaan oan pilot foar behâld tsjerkegebouwen

maintext:
"Net sketten is altyd mis", seit wethâlder Fimke Hijlkema. "We hoopje dat der in lanlike sprieding komt fan gemeenten dy't meidwaan meie, dus bygelyks ien yn de Rânestêd, ien yn it suden en ien yn it noarden. En dan soe it moai wêze as wy dyselde yn it noarden binne. We ha gjin lûden fan oare gemeenten yn de regio oer dizze pilot, dus we ha goede hoop."
Dúdlikheid oer takomst fan tsjerken
Alles moat úteinlik in dokumint opsmite, dêr't útspraken yn stean dy't rjochting jouwe oan de takomst fan de tsjerken. As in tsjerke net langer brûkt wurdt, komt der faak diskusje oer wat der mei it gebou barre moat. In tsjerkefyzje moat dúdlikheid jaan oer de takomst fan de tsjerken.
Doarpstsjerke Easterwâlde
Fan takom jier ôf sil it ministearje middelen beskikber stelle sa't gemeenten de mooglikheid hawwe om sa'n tsjerkefyzje te meitsjen. En wat no as der gjin jild út Den Haag komt nei Eaststellingwerf? "Dan noch moatte we wat dwaan, mar dan mei eigen middels", seit Hijlkema. As foarbyld neamt se de doarpstsjerke yn Easterwâlde: "Dat is in moai, monumintaal gebou. Dat moat echt goed regele wurde. De tsjerklike gemeente wurdt dêr hieltyd lytser en de tsjerke hat in soad ûnderhâld nedich."
Yn Eaststellingwerf steane tweintich tsjerken. Santjin dêrfan wurde ek noch as tsjerke brûkt. wêrfan't alve in beskerme status ha.


description: Twa skûtsjes ha de finish net helle. In bemanningslid fan Akkrum rekke ferwûne. Earnewâld hie averij nei in oanfarring.

title: Súdwesthoeke opnij de bêste yn slachfjild by De Lemmer

maintext: It skûtsje fan Huzum kaam as twadde oer de finish. De Lemmer waard tredde, en Ljouwert fjirde. Hearrenfean finishte as sânde, en Grou as achtste. Dat soe betsjutte dat Hearrenfean de kopposysje hâld, mar dan moatte se wol it protest fan Earnewâld winne. As Hearrenfean ferliest, wurdt Grou de nije koprinner. "It is hast net mear by te hâlden, seit skipper Douwe Visser fan Grou." Hy moast even úthymje, fuort nei de wedstriid.


description: Folgje hjir de livestream fan de wedstriid fan de Grutte A op it wetter by Ychtenbrêge.

title: LIVE: It IFKS Skûtsjesilen by Ychtenbrêge

maintext: It is tiid foar de ynhelwedstriid fan de Grutte A yn it IFKS skûtsjesilen by Ychtenbrêge. De wedstriid fan ôfrûne snein by Starum koe troch hurde wyn net trochgean, en moat no ynhelle wurde. Sil Arend Wisse de Boer mei syn skûtsje Drie Gebroeders opnij nei de winst sile? Of wurdt it hjoed inoar? Folgje it live!


description: Swimmer Maarten van der Weijden is yntusken al oer de helte.

title: FIDEO: Maarten van der Weijden yn Harns en Kimswert

maintext: De meunsterswimtocht fan Maarten van der Weijden is yntusken Kimswert en Harns foarby. It giet noch altyd goed mei de swimmer, hoewol't er it mentaal wol swier hat. Minsken dy't Maarten by syn tocht stypje wolle, kinne dat noch hieltyd by de rûte dwaan.


description: De IFKS, Iepen Fryske Kampioenskippen Skûtsjesilen, begûn sneon mei in wedstriid by Hylpen.

title: Skûtsje Grutte Pier fan Jorwert wint earste wedstriid IFKS

maintext: Doe't it winnende skûtsje op it earste plak sylde, gie it efkes mis. De fok fan it skip fan Lucas Bouma skeat los. Nettjinsteande dat momintsje koe it skûtsje Grutte Pier dochs noch de oerwinning op it wetter by Hylpen pakke.


description: Oant twa kear ta naaide it iikhoarntsje Boefke út. Syn Ljouwerter eigener hoecht de eksoatyske iikhoarne fan de rjochter net langer te fangen.

title: Eksoatysk iikhoarntsje Boefke mei fan rjochter yn frijheid libje

maintext: De rjochter joech it platfoarm wol gelyk, mar om't de trije oare iikhoarntsjes al in tydsje net mear sjoen binne, giet de rjochtbank derfan út dat allinnich Boefke noch oer is. Yn syn ientsje foarmet it eksoatyske iikhoarntsje gjin gefaar.


description: It is de grutste stoarmbaan mei springkessens fan Europa, mar je moatte der wol om tinke op it Aldehoofstertsjerkhôf yn Ljouwert.

title: Grutste stoarmbaan fan Europa stiet no yn Ljouwert, mar pas op

maintext: Van Raak hâldt sels de boel goed yn de gaten. Boppedat hâlde meiwurkers strang tafersjoch. Sa soargje se derfoar dat der net tefolle minsken yn ien kear of op itselfde springkessen tagelyk binne. "Zo voorkomen we dat mensen op elkaar terecht komen met alle vervelende gevolgen van dien." Foar de wissichheid is der ek in EHBO-post fan it Reade Krús by de Aldehou. Dy hawwe it oant no ta net smoardrok hân.


description: Dit die de 23-jierrige koereur út Twellingea op soevereine wize. It wie de tredde winst foar De Vries dit seizoen yn de Formule 2.

title: Nyck de Vries wint Formule 2-race op Spa-Francorchamps

maintext:
De Vries begûn fan pole position ôf. Dat hie der freed by de kwalifikaasje ôftwongen. Fan it begjin ôf gie De Vries oan de lieding. Healwei de race kaam de safety car de baan op en dat wie yn it neidiel fan De Vries dy't syn opboude foarsprong seach slinken.
Neidat de safety car de baan wer ôf wie, boude De Vries syn foarsprong wer út en joech de oerwinning net mear út hannen. It wie de tredde winst foar De Vries dit seizoen yn de Formule 2.


description: It giet om in gebou dêr't earder in levertraanfabryk yn siet. Mei de ferkeap wol de Akademy jild foar oare gebouwen ophelje.

title: Fryske Akademy ferkeapet histoarysk gebou oan famylje út Wurdum

maintext:
It levertraanfabryk is boud yn 1869. De ferneamde bedriuw Draisma van Valkenburg hat der jierrenlang yn sitte. Yn 1975 gie it fabryk ticht. Dêrnei kaam de Fryske Akademy yn it gebou. Dy organisaasje ferkeapet it no, om de finansiering fan de fernijbou fan de oare gebouwen foarinoar te krijen.
It levertraanfabryk is ferkocht oan de famylje Gerlofs út Wurdum. It is net dúdlik wat dermei barre sil.


description: In oare bestjoerder soe de auto ôfsnien ha. Twa minsken rekken ferwûne. De plysje hat in part fan de A31 ôfsletten.

title: Auto slacht oer de kop nei útwykmanoeuvre by Marsum

maintext: By in ûngelok op de A31 tusken Marsum en Dronryp binne twa minsken ferwûne rekke. Yn totaal sieten der trije minsken yn de auto. In oare automobilist soe se ôfsnien ha.


description: Boargemaster Van Mourik slút it kafee foar in healjier fanwege hannel yn harddrugs. De hannel is net te kontrolearjen, neffens de eigener.

title: Eigener kafee Shooters ferwachtet dat sluting fallisemint betsjut

maintext: Eigener Wilfred Spronk fan kafee Shooters yn Drachten reagearret skokt op de sluting fan syn kafee. Boargemaster Tom van Mourik besleat tongersdei dat it kafee fan freed ôf in healjier ticht moat. Neffens de plysje soe it personiel fan Shooters yn drugs hannelje. Ek is der in foarried harddrugs foar de ferkeap yn it kafee oan de Súdkade fûn. Smellingerlân hat ferline jier it belied oanpast, wêrtroch't drugspannen earder sletten wurde kinne.


description: It is foar de Fryske earedifyzjonist de lêste test yn tarieding op it nije seizoen. Op 10 augustus begjint de ploech tsjin PEC Zwolle de kompetysje.

title: Omrop TIP: De oefenwedstriid SC Hearrenfean - Levante UD

maintext: SC Hearrenfean spilet sneontejûn yn it eigen Abe Lenstra Stadion in oefenwedstriid tsjin Levante UD út Spanje. It is foar de ploech fan trainer Jan Olde Riekerink de lêste test yn tarieding op it nije seizoen. It duel is fan 19.30 oere ôf streekrjocht by Omrop Fryslân te sjen op telefyzje, de webside en de app.


description: 'Sjarmante Fries' fûn foar Anneke.

title: Oprop hat súkses, Anneke kin ôfspraakje meitsje mei 'sjarmante Fries'

maintext:
De man yn kwestje is de 80-jierrige Sjaak Vermeer út Ljouwert. Hy is bliid ferrast dat Anneke him siket, want hy wie wol ûnder de yndruk fan har. Yn de trein hie Sjaak oan Anneke ferteld dat er de Nijmeegske Vierdaagse rinne soe. Sy hie him belooft dan nei him te swaaien.
Sjaak wie de ôfspraak al hast fergetten, mar op de earste dei fan de Vierdaagse hat er wol om him hinne sjoen. Anneke mar swaaie, mar Sjaak hat har net sjoen. Hy hie net ferwachte dat Anneke dêrnei sa'n syktocht op tou sette soe.


description: Yn in spannende finale wiene Kingma-en-dy better as Gert-Anne van der Bos, Taeke Triemstra en Tjisse Steenstra: 5-5 6-4.

title: Enno Kingma-en-dy winne keatserij yn Kimswert

maintext: Keatsers Enno Kingma, Renze Pieter Hiemstra en Hans Wassenaar hawwe sneintejûn it haadklassekeatsen yn Kimswert wûn. Yn in spannende finale wiene Kingma-en-dy better as Gert-Anne van der Bos, Taeke Triemstra en Tjisse Steenstra: 5-5 en 6-4.


description: De beloften fan SC Cambuur hawwe moandeitejûn yn it Cambuurstadion de wedstriid tsjin SC Hearrenfean  ferlern. It waard 4-2 foar de Hearrenfeaners.

title: Jong Cambuur ferliest Fryske beloftederby


description: Pinne is by guon winkels en hotels al twa dagen net mooglik.

title: De steuring Skiermûntseach probleem foar ûndernimmers

maintext:
Sa kin by guon winkels en hoarekagelegenheden net mei de pin betelle wurde. Ek it boeken fan in keamer is by guon hotels op it stuit net mooglik. De pinautomaten fan de banken en by de supermerk dogge it noch wol.
Hotels en restauranten dy't troffen binne troch de steuring freegje harren klanten sa folle mooglik kontakt te beteljen of se krije in rekken mei nei hûs.
De steuring duorret no al twa dagen en treft ûngefear 1000 abonnees fan KabelNoord. Oarsaak is in kabelbreuk yn de KPN-kabel dy't nei it eilân giet. Der wurdt op dit stuit wurke oan in omlieding.


description: De tagongsdiken nei Ljouwert rinne fol ferkear. Advys gemeente is om nei stasjons yn 'e buert te riden en it iepenbier ferfier te nimmen.

title: Advys gemeente: nim it iepenbier ferfier nei de Reuzen

maintext:
De gemeente advisearret om it iepenbier ferfier te nimmen. It advys is om de auto by de treinstasjons yn de omkriten te setten en dêr it iepenbier ferfier te nimmen. Wa't op de fyts komt moat der rekken mei hâlde dat der yn de omkriten fan de rûte net fytst wurde mei. Ek wurde parkearre fytsen dy't yn paad stean fuort helle.
Gjin treinen Meppel - Zwolle
Reizgers dy't mei de trein komme, moatte njonken de drokte ek rekken hâlde mei ekstra fertraging. De NS meldt dat der tusken Meppel en Zwolle op it stuit gjin treinen ride. Dat komt troch in defekte boppelieding. Nei alle gedachten duorret it oant 18.00 oere foardat de problemen oplost binne.


description: Yn Burgum stiet de Hornstrasingel blank. Yn Kollum is it wjerljocht ynslein yn in beam oan de Meester Andreaestrjitte.

title: Oerlêst troch min waar: strjitten blank en beam yn twaen troch wjerljocht

maintext: Min waar soarget benammen yn in noardeasten fan Fryslân foar oerlêst. Troch de rein stiet yn Burgum de Hornstrasingel blank. Yn Kollum is it wjerljocht yn in beam yn de Meester Andreaestrjitte slein. Dy is dêrtroch yn twaen spliten. De branwacht hat de strjitte wer frij makke. By wetteroerlêst yn Damwâld is de brânwacht ek ynskeakele.


title: Lotting SKS: startfolchoarder fan De Feanhoop en Earnewâld bekend

maintext: Huzum mei op De Feanhoop op it earste plakje en de Súdwesthoeke hat dat plakje by Earnewâld. Op De Feanhoop en by Earnewâld is it wedstriidwetter te smel om der in iepen start yn te lizzen. Dêrom wurdt yn dy twa doarpen fan de wâl ôf starten. It skûtsje dat op De Feanhoop it earste plakje lotte hat, moat by Earnewâld op it lêste plak starte. De twadde op De Feanhoop start as trettjinde by Earnewâld, en sa troch.


description: Freedtemoarn waard in lek ûntdutsen yn de tsjettel fan de oven. De ferbaarning fan ôffal waard fuort stillein.

title: Offaloven REC yn Harns pear dagen bûten gebrûk

maintext: De ôffaloven fan Harns is al in pear dagen net yn gebrûk. De REC sette de oven freedtemoarn út, nei't der in lek yn in tsjettel konstatearre waard. Op dit stuit wurdt it lek reparearre. Planning is dat de oven tiisdei wer yn gebrûk naam wurdt. Neffens in wurdfierder fan de REC binne de gemeente Harns, provinsje en de FUMO op de hichte steld fan it lek. Der soe gjin gefaar foar de omjouwing west hawwe.


title: Steuring: Skiermûntseach al in dei sûnder ynternet, telefoan en telefyzje

maintext:
It probleem is neffens Kabelnoord in glêsfezelbreuk yn 'e oanfier nei it eilân. De ferbining troch de Waadsee is fan KPN. De behearder is dwaande mei herstelwurksumheden.
Neffens eilânbewenners soe de kabel dy't de oanfier nei Skier fersoarget, rekke wêze troch in baggerskip.


description: Net allinne yn de haven is it feest, ek op it doarpsplein wurdt by de oerwinning stilstien.

title: Eastermar hellet snein syn winnende IFKS-skûtsje feestlik yn

maintext:
It skûtsje It Doarp Eastermar wurdt om in oere as fiif ferwachte yn syn thúshaven oan de Lits yn Eastermar. Dêr is foar de skipper en syn bemanning in feestlike ûntfangst regele. Dat feest giet dêrnei noch troch op doarpsplein It Breed yn it sintrum fan Eastermar.
Belangstellenden binne fan herte wolkom, skriuwt de organisaasje yn syn parseberjocht.


description: De skûtsjes fan de SKS begjinne de ynhelwedstriid by Wâldsein mei in sleepstart. Dat hat it bestjoer fan de SKS bepaald.

title: SKS kiest foar sleepstart by ynhelwedstriid Wâldsein

maintext:
By in sleepstart starte de skûtsjes achter mekoar, yn in lange sleep. As it startskot klinkt, wurde de trossen lossmiten, en geane de seilen omheech. De lêste kear dat dit barde, wie yn 2016 by Earnewâld. Doe stie de wyn net geunstich foar in wâlstart, en der is net genôch romte foar in gewoane start.
De folchoarder sil by Wâldsein itselde wêze as by Earnewâld. De Súdwesthoeke start as earste, en Huzum begjint hielendal achteroan.


description: It sikehûs hat maatregels nommen. Sa binne ûnder oare de dûskoppen op de ôfdieling dêr't it om giet, ferfongen troch dûskoppen mei in spesjaal filter.

title: Mooglik legionellabaktearje yn MCL oantroffen

maintext:
Sa binne ûnder oare de dûskoppen op de ôfdieling dêr't it om giet, ferfongen troch dûskoppen mei in spesjaal filter. It soe hjirby gean om de ok (operaasjekeamer). Boppedat soe ien fan de eigen meiwurkers, neffens in famyljelid fan it slachtoffer, mei besmettingsferskynsels opnommen wêze. De wurdfierder fan it MCL wol dit lykwols om privacy-redenen net befêstigje.
Wol is de baktearje, dy't yn in wetterlieding mei waarm wetter fûn waard, op kweek set. De útslach fan dit ûndersyk, dat mear dúdlikheid ferskaffe moat, wurdt ein dizze wike ferwachte.


description: Bist nea baas oer wa't der krekt njonken dy komme. Hielendal net ast op 'e kamping sitst.

title: Kollum: "De Kneu"

maintext:
Kinst wol in bytsje sykje yn wat foar buert ast wenje wolst, mar úteinlik bist nea baas oer wa't der krekt njonken dy komme. Hielendal net ast op 'e kamping sitst.
Tsien dagen lang sieten wy dizze simmer op in camping yn Limboarch. Wy troffen it, want wy sieten midden yn dy hjittegolf. Doe't we oankamen wie it mar leafst 39 graden. Dus wat dochst mei sok moai waar? Sitst de hiele dei bûten. Krekt as de buorlju. Dêr hast dan ek prima sicht op. Sterker noch: nei in dei koekeloeren witst presys wa't it binne.
Njonken ús siet in jonge húshâlding. Heit, mem en in lyts famke. Dêr wer njonken siet in hiel knappe keardel. De George Clooney fan de kamping, sis mar. Rjocht foar ús tinte stie in wetterkraan, dus alle dagen as George syn wetterfleske folle om te hurdfytsen, sieten wy te genietsjen op ús kampingstuoltsjes. Neffens my hie er dat sels ek yn de gaten, want syn fytsbroekjes waarden mei de dei strakker.
Sa't dat giet op in kamping wikselet de gearstalling fan sa'n buertsje om de pear dagen as minsken nei hûs gean en der oaren foar yn it plak komme. Njonken ús krigen wy healwei de fakânsje in hiel bysûndere húshâlding. Of better sein: in hiel bysûnder eksimplaar heit. It hie ek de pake wêze kinnen. Hy hie in fiis boskje hier op 'e holle en draaide hieltyd in sigaretsje. Wat er ek die - badmintonne, ierappelskile of ôfwaskje - hy hie der altyd in peukje by.
Doe't er mei syn famylje oankaam wie it sa'n 38 graden, mar Peukje hie dapper in reade lange broek oan. Dêr boppe in swart shirt mei lange mouwen fan Hertog Jan. Al rap ûntdekten wy dat de reade broek fan it biermerk Jupiler wie. De hiele fakânsje hat Peukje yn dizze bierkombinaasje omrûn. It sil dêr binnen wol flink skomme ha.
Oer bier praat. In tinte fierderop mochten se ek wol in pilske. Dêr siet in 'rop-en-raasfamylje' út Grinslân. Of twa famyljes eins. Fan moarns oant jûns waard der bûten foar de tinte bier dronken. En muzyk lústere. Net sêft, nee elkenien koe meigenietsje. Favoryt wiene de 'Hollandse hits', lykas de karnavalskrakers fan de Snollebollekes. Op himsels prima, oant der in ferske oer de kneu kaam.
Wa't no tinkt: de watte? De kneu. Dat skynt in lyts fûgeltsje te wêzen, dêr't De Zware Jongens in nûmer oer skreaun ha. De tekst is hiel simpel. Gewoan hiel faak kneu efter inoar sizze. Dus: kneukneukneukneukneu. Hearst wol wat foar literêr keunststikje der dan ûntstiet. Dus dat gong mei 140 desibel oer de kamping. Alle lytse earkes wiene ynienen spitst fansels. Ek by de ukjes yn ús tinte. Dy sieten mei in grutte gniis nei it ferske te hearren.
Hiene we tsien dagen lang besocht om wurden as 'what the fáááck' en 'shíííít' út te bannen, skelt der moarns betiid ien 'neuken neuken neuken' oer de camping. Nee, lekker. Tank, buorman. Doe't er jûns let noch altyd muzyk draaide, hiene wy ús nocht. Mar skiter as ik bin, doar ik der dan net hinne om der wat fan te sizzen. Deabenaud dat ús ôfwasktobke de folgjende moarns folmiichd is. Of dat de hjerringen út ús tinte misse. Wy wiene der noch mar twa dagen, dus hâld dy koest.
Om it leed te fersêftsjen, kaam George Clooney op de lêste dei fan ús fakânsje flakby wenjen. Hy ferruile syn karavan fierderop foar in tinte rjocht tsjinoer ús. 'Hé mem, de moaie man komt by ús wenjen', raasde ien fan ús ukjes entûsjast. George gniisde tefreden doe't er syn mountainbike by syn nije ûnderkommen parkearre. Wy rûnen beide djipread oan ûnder ús luifeltsje. Dan noch leaver de hiele dei in ferske oer de kneu."


description: De bernepsychiater út Makkingea sit sûnt juny fêst yn Nepal foar seksueel misbrûk. Syn sus woe dat it slachtoffer syn ferklearring oanpaste.

title: Sus oppakte bernepsychiater út Fryslân fertocht fan omkeaping

maintext: In sus fan de Makkingeaster psychiater dy't yn Nepal fêstsit foar seksueel misbrûk fan in 15-jierrige jongen is oanhâlden yn it Gelderske Brummen. De frou wurdt derfan fertocht de famylje fan de jongen omkeapje te wollen.


description: It gerjochtshôf fynt dat de fertochte út Wolvegea bot ûnfoarsichtich riden hat.

title: Dochs sel fanwege deadlik ûngelok mei trekker

maintext:
De man ried mei in trekker mei in fierrikker, op de Hoofdwei rjochting Wolvegea. Op de fierrikker hie er twa pakken hea, dy't er ferfierde. De fertochte hie dêrtroch fanút syn kabine net genôch sicht op de dyk en seach sadwaande net dat der in echtpear op de fyts foar him ried . De man ried se oan, wêrby't de man fan it echtpear om it libben kaam.
De rjochtbank hie de man de maksimale wurkstraf fan 240 oeren jûn. Yn heger berop waard in jier sel easke fanwege roekeleas riden. It gerjochtshôf wie krekt wat mylder. Neffens it hôf wie der sprake fan bot ûnfoarsichtich riden en dêrom moat de fertochte fjouwer moanne de sel yn. Hy mei ek twa jier net ride.


description: Oft it it ferlies fan de PC goedmakket, is noch mar de fraach, mar no wûnen Van der Bos-en-dy wol fan it partoer Van Zuiden.

title: Partoer Van der Bos wint 'PC-revâns' yn Bitgum

maintext: De frijeformaasjepartij yn Bitgum is snein in oer oerwinning wurden foar it partoer Gert-Anne van der Bos, Taeke Triemstra en Tjisse Steenstra. Yn de finale wiene sy mei 5-2 en 6-6 te sterk foar Peter van Zuiden, Allard Hoekstra en Thomas van Zuiden.


description: Jelle R. wie jaloersk op syn eks-freondinne Shannon Mak. Dat soe de reden west ha dat de âld-Snitser de frou op Malta deastuts.

title: 'Jelle R. wie jaloersk doe't er eks-freondinne deastuts'

maintext: It lichem fan de frou waard ôfrûne freed by har hûs yn Santa Venera fûn. Se lei mei in trochsniene kiel tusken twa auto's. Al gau waard R. as fertochte oanholden. Hy hat oant no ta ûntkend.


description: In djoere juridyske proseduere is it harren net wurdich, fynt dûkklup De Zeester fan Lauwerseach.

title: Dûkers drage guod út sonken oarlochsskip oer oan Dútsers

maintext: Dûkklup De Zeester yn Lauwerseach hat it guod dat se yn 2004 út in sonken Dútsk oarlochsskip út de Earste Wrâldoarloch helle hiene, oan de Dútske oerheid oerdrûgen. Yn maaie dit jier wie de skrik grut, doe't de Dútske justysje ûnferwachts ynfallen die by leden fan de dûkklup.


description: Fryske HaFaBra-korpsen kinne ynkoarten in muzykstik foar it Waadgebiet spylje.

title: It Waadgebiet krijt syn eigen muzykstik

maintext:
It Never Ending Orchestra en Sense of Place ûntwikkelje dit jier in Waadkomposysje. It muzykstik moat it Waadgebiet symbolisearje en is bedoeld as oade oan it Unesco Wrâlderfguod. It is de bedoeling dat Fryske harmony-, fanfare- en brassbandkorpsen it stik by spesjale omstannichheden spylje.
It giet dêrneist om in basiskomposysje, dy't yn de rin fan de tiid oanpast wurde kin, bygelyks mei teksten en sjonglinen. Komponist Erik Woltmeijer hat der neffens de organisaasje in tagonklik stik fan makke dat maklik hingjen bliuwt.


description: Al goed 350 buerten yn Fryslân hawwe harren oanmelden. Mei-inoar binne der yn hiel Nederlân al hast 5000 aktiviteiten.

title: Mear oanmeldingen foar Burendag as in jier lyn

maintext:
Al goed 350 buerten yn Fryslân hawwe harren oanmelden foar Burendag. Dy belibbet dit jier de 13e edysje, op 22 septimber. Mei-inoar binne der yn hiel Nederlân al hast 5000 aktiviteiten oanmelden.
Dêrmei liket de animo grutter as ferline jier, want doe wiene der om dizze tiid hinne minder oanmeldingen. It hiele beskikbere budzjet is ek al tasein. Dêrom kin no gjin jild mear oanfrege wurde foar in aktiviteit. It Oranjefonds is in grutte sponsor en wol mei Burendag minsken tichter byelkoar bringe. By de aktiviteiten kinst tinke oan it opknappen fan de strjitte, it oanlizzen fan in buerttún of in gearkomste foar de buert.
Yn 2006 waard de earste edysje fan de Burendag hâlden. Doe wiene der 300.000 dielnimmers. De lêste jierren binne dat mear as in miljoen.


description: De organisaasje fan de Alvestêdekuiertocht hat besletten de dielnimmers mear lúkse en privacy te bieden.

title: Alvestêdekuiertocht krijt in nije opset


description: By de brân komt in soad reek frij, dy't yn de wide omjouwing te sjen is. Brânwachtkorpsen út hiel Fryslân binne útriden.

title: Camping ûntromme om grutte brân by Appelskea

maintext: Op in heidefjild by Appelskea is in brân útbrutsen. Brânwachtkorpsen út hiel Fryslân binne oproppen om te helpen by it blussen. In camping yn de omkriten is ûntromme. Dat meldt RTV Drente. De brân is krekt oer de Drintske grins, by Wateren.


description: De helptsjinst wurdt benammen ynset foar ferfier tusken de eilannen en de sikehûzen.

title: Helikopter-ambulânse is in grut sukses

maintext:
Sûnt de start fan de hely-ambulânse yn novimber 2016 binne der 1100 flechten ûtfierd. Dit jier stiet de teller no al op 431. Foarhinne waard it ferfier dien troch definsje mei de saneamde SAR hely's.
De ambulânse hely stiet stasjonearre op de fleanbasis in Ljouwert. Hjirtroch kin er yn tolve minuten op It Amelân wêze om de pasjint nei it sikehûs in bygelyks Ljouwert of Grins te bringen. Eartiids waard dit faak troch de frijwilligers fan de KNRM dien. No bart dat allinnich noch mar as it waar te min is foar de hely-ambu.